text:
Friday, November 20, 2015
रूसी उपन्यास "कालापानी" - भाग-1 ; अध्याय-2: प्रथम राय (1)
कालापानी
(साइबेरिया में जेल के जिनगी)
भाग-1; अध्याय-2: प्रथम राय (1)
हमर जेल के जिनगी के पहिला महिन्ना आउ साधारणतः प्रारंभ अब हमर कल्पना में सजीव रूप से आवऽ हइ । बाद के जेल के साल हमर स्मृति में बहुत धुँधला रूप से कौंधऽ हइ । कुछ तो मानूँ बिलकुल धूमिल पड़ गेले ह, एक दोसरा से मिल-जुल गेले ह, अपने आप में एगो समेकित छाप (collective impression) छोड़के - कष्टदायक, एकसुरा (monotonous), दमघोंटू (suffocating)।
लेकिन ई सब कुछ, कि हम जेल के प्रारंभिक दिन में कष्टदायक जिनगी गुजारते जिंदा बच गेलूँ, हमरा अभी अइसन लगऽ हके मानूँ ई कल्हे के घटना होवे । आउ अइसीं होवहूँ के चाही ।
हमरा साफ-साफ आद पड़ऽ हके, कि ई जिनगी के पहिलौके कदम से हमरा ई बात के अचरज लगल, कि हमरा मानूँ एकरा में कुच्छो विशेष आश्चर्यजनक, असाधारण, चाहे, बेहतर कहल जाय, अप्रत्याशित, नयँ लगल । ई सब कुछ मानूँ पहिलहीं हमरा सामने कल्पना में कौंधल हल, जब हम, साइबेरिया जइते, अंदाज लगावे के प्रयास कइलूँ कि अपन भाग्य में आगू की हके । लेकिन जल्दीए बहुत सारा सबसे विचित्र अप्रत्याशा, सबसे दैत्याकार तथ्य हमरा लगभग हरेक कदम पर अटकावे लगल । आउ ई बादे में जाके, जेल में लम्मा समय गुजारला पर, हमरा पूरा तरह से अइसन अस्तित्व के सब अपवाद, सब अप्रत्याशा समझ में आल आउ लगातार अधिकाधिक एकरा पर हमरा अचरज होवे लगल । हम ई बात स्वीकार करऽ ही, कि ई अचरज हमरा जेल में रहे के पूरे लमगर अवधि तक रहल; हम कभियो एकर अभ्यस्त नयँ हो पइलूँ ।
हमर पहिला राय, जेल में प्रवेश करे पर, साधारणतः बिलकुल खराब हलइ; लेकिन, ई बात के बावजूद, विचित्र बात हइ, कि हमरा अइसन लगलइ, कि रस्ता में हम जइसन कल्पना कइलिए हल, ओकर अपेक्षा जेल में जिनगी गुजारना बहुत असान हइ । कैदी लोग, हलाँकि बेड़ी में रहऽ हलइ, तइयो पूरे जेल में अजादी से घुम्मऽ हलइ, गारी-गल्लम करऽ हलइ, गीत गावऽ हलइ, अपन काम करऽ हलइ, पाइप पीयऽ हलइ, शराबो पीयऽ हलइ (हलाँकि बहुत जादे लोग नयँ), आउ रात में ताश खेलते जा हलइ । खुद काम, मसलन, हमरा बिलकुल ओतना कष्टदायक, दंडस्वरूप कठोर नयँ लगलइ, आउ खाली काफी लम्मा समय के बाद हम अंदाज लगइलिअइ, कि ई काम के कठिनाई आउ दंडस्वरूप कठोरता ओतना एकर कठिनाई आउ अनवरतता में नयँ हइ, जेतना ई बात में, कि ई अनिवार्य, कर्तव्य, बेंत के बल पर हइ । किसान अपन मरजी से काम करऽ हइ, शायद, अपेक्षाकृत बहुत जादे, कभी-कभी रातो भर, खास करके गरमी के समय; लेकिन ऊ अपना लगी काम करऽ हइ, बुद्धिसंगत उद्देश्य से काम करऽ हइ, आउ ओकरा अपेक्षाकृत जादे असान लगऽ हइ, बनिस्बत एगो कैदी के बलपूर्वक करावल आउ ओकरा लगी बिलकुल अनुपयोगी काम के । हमरा एक तुरी दिमाग में अइसन विचार अइलइ, कि अगर एगो अदमी के पूरे तरह से दबा देवे लगी, ओकरा बरबाद कर देवे लगी चाहल जाय, ओकरा सबसे भयंकर दंड से दंडित कइल जाय, एतना कि सबसे खतरनाक हत्यारा भी अइसन दंड से काँप उट्ठइ आउ एकरा से पहिलहीं डरइ, त एतना काफी होबइ कि ओकरा खाली बिलकुल निरर्थक आउ असंगत काम देल जाय । हलाँकि वर्तमान दंडस्वरूप कठोर काम, कैदी लगी नीरस आउ उबाऊ हइ, तइयो ई अपने आप में काम के रूप में विवेकपूर्ण हइ - कैदी अइँटा बनावऽ हइ, जमीन खोदऽ हइ, प्लास्टर करऽ हइ, निर्माण करऽ हइ; ई काम में अर्थ आउ उद्देश्य हइ । दंडस्वरूप कठोर काम करे वला कभी-कभी एकरा में रुचि लेवे लगऽ हइ, जादे दक्षतापूर्वक करे लगी चाहऽ हइ, जादे तेजी से, बेहतर ढंग से । लेकिन अगर ओकरा विवश कर देल जाय, मसलन, एक बरतन में से दोसरा में स्थानांतरित करे लगी, आउ फेर दोसरा से पहिला में, बालू पिस्से लगी, मट्टी के एक जगह से ढोके दोसरा जगह ले जाय लगी आउ फेर हुआँ से पहिला ठामाँ - त हमरा लगऽ हइ, कि कैदी कुछ दिन के बाद फाँसी लगा लेतइ, चाहे हजारो अपराध करतइ, ताकि ऊ कम से कम मर जाय, बनिस्बत अइसन तिरस्कार, लाज आउ यातना सहे के । जाहिर हइ, अइसन दंड, यातना आउ बदला में बदल जइतइ आउ निरर्थक होतइ, काहेकि एकरा से कोय विवेकपूर्ण उद्देश्य प्राप्त नयँ होतइ । लेकिन चूँकि आंशिक रूप से अइसन यातना, निरर्थकता, तिरस्कार आउ लज्जा आवश्यक रूप से हरेक विवश कइल काम में रहवे करऽ हइ, ओहे से दंडस्वरूप कठोर श्रम वला काम, हरेक अपन मरजी वला काम के अपेक्षा अधिक कष्टदायक होवऽ हइ, खाली ई बात से कि ई बाध्यकारक हइ ।
लेकिन हम जेल में जाड़ा में अइलिए हल, दिसंबर महिन्ना में, आउ ग्रीष्म ऋतु में काम के कोय अंदाजा नयँ हलइ, जे पाँच गुना कष्टदायक हलइ । जाड़ा में हमन्हीं के किला में सरकारी काम साधारणतः बहुत कम रहऽ हलइ । कैदी लोग इर्तिश नदी भिर पुरनका सरकारी नाय (नाव) तोड़े लगी जा हलइ, कारखाना में काम करऽ हलइ, सरकारी बिल्डिंग से बर्फिला तूफान से जामा होल बरफ के हटावऽ हलइ, सिलखड़ी (alabaster) पकावऽ आउ कुट्टऽ हलइ, आदि आदि । जाड़ा के दिन छोटगर होवऽ हलइ, काम जल्दी खतम हो जा हलइ, आउ हम सब लोग जेल जल्दी वापिस आ जइते जा हलिअइ, जाहाँ हमन्हीं के लगभग कुछ करे के नयँ रहऽ हलइ, अगर कइसनो खुद अप्पन काम करे के नयँ रहइ । लेकिन अपन खुद के काम, शायद, खाली एक तिहाई कैदी करऽ हलइ, बाकी सब मक्खी मारते जा हलइ, बिन कोय जरूरत के अइसीं जेल के सब बैरक में घूमते रहऽ हलइ, गारी-गल्लम करते जा हलइ, आपस में षड्यंत्र रचते जा हलइ, कोय मुसीबत खड़ी कर दे हलइ, पीके धुत्त हो जा हलइ हलइ, अगर कइसूँ कुछ पइसा जामा कर ले हलइ; रात में अपन अंतिम शर्ट भी ताश के जूआ में हार जा हलइ, आउ ई सब कुछ बोरियत के कारण, निठल्ला रहे के कारण, कुछ नयँ करे लगी रहे के कारण । बाद में जाके हमरा समझ में अइलइ, कि अजादी से वंचित रहे के अलावा, बाध्य काम के अलावा, जेल के जिनगी में आउ एगो यातना हइ, बाकी सब के अपेक्षा लगभग अधिक प्रचंड । ई हलइ - विवश (forced) सामान्य सह-अस्तित्व । सामान्य सह-अस्तित्व, वस्तुतः, दोसरो जगह पर हइ; लेकिन जेल में तो अइसन लोग आवऽ हइ, कि कोय ओकन्हीं साथ रहे लगी नयँ चाहतइ, आउ हमरा पक्का विश्वास हइ, कि हरेक कैदी ई यातना के अनुभव करऽ हलइ, हलाँकि, वस्तुतः, अधिकतर हालत में अनजाने में ।
ओइसीं भोजन भी हमरा काफी संतोषजनक लगलइ । कैदी लोग भी विश्वास देलावऽ हलइ, कि अइसन भोजन तो यूरोपीय रूस के अनुशासनात्मक बटालियन में भी नयँ मिल्लऽ हइ । एकरा बारे हम अपन मत नयँ दे सकऽ हिअइ - हम हुआँ नयँ गेलिए ह । एकरा अलावे, कइएक लोग खुद के खाना प्राप्त कर सकऽ हलइ । एक पौंड गोमांस हमन्हीं हीं एक ग्रोश (आधा कोपेक) में मिल्लऽ हलइ, गरमी में तीन कोपेक में । लेकिन खुद के भोजन खाली ओहे लोग हासिल करऽ हलइ, जेकरा पास हमेशे पइसा रहऽ हलइ; अधिकतर कैदी तो सरकारिए भोजन करऽ हलइ । लेकिन कैदी लोग जब अपन भोजन के प्रशंसा करऽ हलइ, त ओकन्हीं के एकर मतलब खाली पावरोटी से हलइ, आउ प्रशंसा ई बात पर करऽ हलइ, कि रोटी हमन्हीं के सामान्य रूप से (अर्थात् हरेक कमरा के हिसाब से) बाँटल जा हके, नयँ कि हरेक के तौल के हिसाब से । ई अंतिम व्यवस्था ओकन्हीं लगी कष्टदायक लगते हल - अगर तौल के हिसाब से देल जइते हल, त एक तिहाई लोग भुक्खल रहते हल; अर्तेल में (सामूहिक रूप में) सब कोय लगी काफी हो जा हलइ । हमन्हीं के रोटी कइसूँ विशेष रूप से सवदगर (स्वादिष्ट) हलइ आउ एकरा बारे पूरा शहर प्रशंसा करऽ हलइ । ई बात के श्रेय जेल के भट्ठी (चूल्हा) के निम्मन निर्माण के देल जा हलइ । बंदागोभी के शोरबा (सूप) लेकिन अच्छा नयँ हलइ । एकरा एगो सामान्य कड़ाह में तैयार कइल जा हलइ, थोड़े सन दलिया (दरल मोटगर दाल) से भरल रहऽ हलइ, आउ खास करके काम के दिन ई पनगर, पतला रहऽ हलइ । ओकरा में ढेर सारा ईसरौरी (कॉक्रोच, तिलचट्टा) देखके हमर मन भिनभिना जा हलइ । कैदी लोग एकरा पर बिलकुल ध्यान नयँ देते जा हलइ ।
जेल में अइला के बाद पहिला तीन महिन्ना हमरा काम पर नयँ जाय पड़लइ, अइसन सब्भे नवागंतुक के साथ कइल जा हलइ - रस्ता के थकावट दूर करे खातिर विश्राम करे लगी देल जा हलइ । लेकन दोसरहीं दिन हमरा जेल से बहरसी जाय पड़लइ, बेड़ी बदलावे खातिर । हमर बेड़ी ठीक नयँ हलइ, छल्ला (रिंग) से बन्नल हलइ, "हलका अवाज करे वला", जइसन कि कैदी लोग बोलऽ हलइ । ओकरा बाहर से (यानी बस्तर के उपरे से) पेन्हल जा हलइ । कैदी सब के नियमित बेड़ी, जे काम के अनुकूल हलइ, छल्ला से नयँ, बल्कि चार गो लोहा के छड़ से बन्नल हलइ, लगभग अँगुरी एतना मोटगर, आउ एक दोसरा से तीन गो छल्ला से जोड़ल । एकरा पतलून के अंदर से पेन्हल जा हलइ । बिचला छल्ला से एगो पट्टा (कमरबंद) फँसवल हलइ, जे खुद अपने (कैदी के) चमोटी (पेटी) से जकड़ल हलइ, जे सीधे कमीज के उपरे पेन्हल जा हलइ । हमरा बैरक में के पहिला सुबह आद पड़ऽ हइ। जेल के पास गार्डरूम में सुबह में एगो ढोल बजलइ, आउ लगभग दस मिनट के बाद ड्यूटी पर के सर्जेंट बैरक सब के खोले लगलइ । लोग उट्ठे लगलइ । मेदबत्ती के धुँधला प्रकाश में, कैदी लोग ठंढी से कँपते अपन-अपन पटरा पर से उठते गेलइ । अधिकतर लोग निनारू होवे के चलते चुपचाप आउ उदास हलइ । ओकन्हीं जम्हाई ले रहले हल, अँगड़ाई ले रहले हल, आउ अपन अंकित निरार के सिकोड़के झुर्री पैदा कर रहले हल । कुछ लोग क्रॉस कर रहले हल, दोसरा कुछ लोग लड़ाय शुरू कर चुकले हल । घुटन भयंकर हलइ । ताजा ठंढगर हावा दरवाजा से अंदर घुसलइ, जइसीं ओकरा खोलल गेलइ, आउ बैरक में भाफ के बादल तेजी से फैल गेलइ । पानी से भरल बाल्टी तरफ कैदी लोग उमड़ पड़लइ; ओकन्हीं बारी-बारी से कलछी (scoop, dipper) लेलकइ, मुँह में पानी भरलकइ आउ अपन-अपन हाथ आउ चेहरा, मुँह से धोलकइ । ई पानी के इंतजाम सँझिए से पराशनिक (मल के टब या कठौता के सफाई करे वला) द्वारा कइल गेले हल । हरेक बैरक में नियम के अनुसार, बैरक के नौकर-चाकर लगी, अर्तेल (सहकारी समिति) द्वारा नियुक्त एगो कैदी होवऽ हलइ । ओकरा पराशनिक कहल जा हलइ आउ ऊ (दोसर कैदी के साथे) काम पर नयँ जा हलइ । ओकर ड्यूटी रहऽ हलइ - बैरक के सफाई के निरीक्षण करना, बिछौना के पटरा आउ फर्श के धोना-पोंछना, रात वला टब (कठौता) अंदर लाना आउ बाहर ले जाना आउ दू बाल्टा ताजा पानी लाना - सुबह में नहाय-धोवे लगी, आउ दिन में पीए लगी । कलछी लगी, जे एक्के गो हलइ, तुरते लड़ाय-झगड़ा चालू हो जाय ।
"कन्ने घुस्सल जा रहलहीं हँ, पोठिया के सिर !" एगो उँचगर खिन्नचित्त कैदी, जे दुब्बर-पातर आउ सामर, अपन मूड़ल सिर पर एक प्रकार के विचित्र उभार वला हलइ, एगो दोसर कैदी के, जे मोटगर, ठिगना आउ गठीला, खुशमिजाज गुलाबी चेहरा वला हलइ, ढकेलते बड़बड़इलइ, "ठहर !"
"चिल्लाब काहे लगी करऽ हीं ! इंतजार करे हियाँ पइसा लगऽ हइ; खुद्दे इंतजार करमँऽ त कर ! ओकरा देखहो, कइसन स्मारक नियन सीधा खड़ी हइ! मतलब, भाय, ओकरा में कउनो प्रकार के फ़ोर्तिकुल्यापनोस्त (forticultipation) नयँ हइ ।
"फ़ोर्तिकुल्यापनोस्त" कुछ असर देखइलकइ - कइएक लोग हँस पड़लइ । एहे तो खाली ऊ मोटू के जरूरत हलइ, जे, स्पष्टतः, बैरक में एक प्रकार के स्वैच्छिक जोकर (विदूषक) हलइ । लमढेंग (उँचगर) कैदी ओकरा तरफ बड़ी नफरत से देखलकइ ।
"ए बेर्लिन के गाय !" ऊ मानूँ खुद से कहलकइ, "देखहो, जेल के उज्जर पावरोटी खाके कइसन मोटाऽ गेले ह ! खुशी के बात हइ, कि बृहत् उपवास (Lent) के अंत में ऊ बारह सूअर लइतइ ।"
मोटू आखिर गोसा गेलइ ।
"हूँ, त तूँ कइसन पक्षी हकहीं ?" ऊ अचानक लाल होके चिल्लइलइ ।
"ओहे, पक्षी !"
"कइसन ?"
"ओइसन ।"
"कइसन ओइसन ?"
"बस खाली एक्के शब्द - ओइसन ।"
"लेकिन कइसन ?"
दुन्नु एक दोसरा के एकटक देखे लगलइ । मोटू जवाब के इंतजार कर रहले हल आउ मुट्ठी भींच लेलकइ, मानूँ तुरतम्मे लड़ाय करे लगी चाह रहले हल । आम सचमुच सोच रहलिए हल, कि लड़ाय हो जइतइ । हमरा लगी ई सब कुछ नावा हलइ, आउ हम उत्सुकतापूर्वक देख रहलिए हल । लेकिन बाद में हमरा पता चललइ, कि अइसन सब दृश्य बिलकुल अहानिकर (harmless) हलइ आउ प्रहसन नियन सामान्य मनोरंजन खातिर होवऽ हलइ; लड़ाय तक लगभग कभियो नयँ पहुँचऽ हलइ । ई सब कुछ काफी प्रातिनिधिक नमूना हलइ आउ जेल के रस्म-रिवाज प्रदर्शित करऽ हलइ ।
लमढेंग कैदी शांत आउ गौरव के साथ खड़ी रहलइ । ऊ अनुभव कर रहले हल, कि ओकरा तरफ लोग देख रहले ह आउ इंतजार कर रहले ह, कि ऊ अपन जवाब से शर्मींदगी उठइतइ कि नयँ; कि ओकरा अपन बात पर अड़ल रहे के चाही, साबित करे के चाही, कि ऊ वास्तव में पक्षी हइ, आउ ई देखावे के चाही कि पक्का कउन प्रकार के पक्षी हइ । ऊ अपन प्रतिपक्षी दने अनिर्वचनीय (inexpressible ) घृणा के साथ तिर्यक् दृष्टि से देखलकइ, अधिक तिरस्कार लगी, ओकरा तरफ कइसूँ कन्हा से उपरे से निच्चे तरफ देखे के प्रयास करते, मानूँ ओकरा एगो छोट्टे गो कीड़ा नियन देख रहले हल, आउ धीरे-धीरे स्पष्ट रूप से बोललइ - "शार्दूल पक्षी ! ..."
मतलब ऊ शार्दूल पक्षी हइ । एगो जोरदार ठहाका के बाढ़ ऊ कैदी के हाजिरजवाबी के स्वागत कइलकइ ।
"तूँ नीच हकहीं, शार्दूल नयँ !" मोटू क्रोधावेश में आके गरजलइ, ई अनुभव करके, कि ऊ सब्भे बिंदु पर विफल हो चुकले हल ।
लेकिन जइसीं झगड़ा गंभीर हो गेलइ, नौजवान लोग तुरते रुक गेलइ ।
"काहे लगी चिल्लाब करते जाहीं !" समुच्चे जेल ओकन्हीं पर गरज उठलइ ।
"बेहतर होतइ कि लड़-झगड़के मामला खतम करहो, आउ खाली गला नयँ फाड़हो !" कोय तो कोनमा से चिल्लइलइ ।
"हाँ, रोकऽ ओकन्हीं के, लड़े जा रहलो ह !" जवाब सुनाय देलकइ । "हमन्हीं हियाँ के लोग चतुर आउ साहसी होवऽ हइ; सत-सत गो के सामने एगो अकेलहूँ नयँ डरते जा हिअइ ।"
"हाँ, आउ दुन्नु अच्छा (लड़ाका) हइ ! एगो एक पौंड पावरोटी (चोरावे) खातिर ई जेल में अइले हल, आउ दोसरा - मट्टी के बरतन रंडी, एगो देहाती औरत के हियाँ दही गटक गेलइ, ओहे चलते कोड़ा खइलके हल ।
"अच्छऽ-अच्छऽ-अच्छऽ ! बहुत हो गेलो तोहन्हीं के !" अपंग सेवा-निवृत्त सैनिक चिल्लइलइ, जे बैरक में कानून-व्यवस्था कायम रक्खे लगी रहऽ हलइ आउ ओहे से कोना में एगो विशेष बिछौना पर सुत्तऽ हलइ ।
"पानी, बुतरू सब ! अपंग पित्रोविच जग गेला ! अपंग पित्रोविच खातिर, अपन प्रिय भाय खातिर !"
"भाय - हम तोर कइसन भाय हिअउ ? एगो रूबल के तो हमन्हीं साथ कभी नयँ पीते गेलिअइ, आउ भाय !" अपंग बड़बड़इलइ, अपन बाँह ओवरकोट के आस्तीन में डालते ।
हाजिरी के तैयारी चल रहले हल; पौ फट रहले हल; भनसाघर में कसमकस भीड़ जामा हो गेलइ, बीच में से भीड़ के ढकेलके आगू बढ़ना असंभव हलइ । कैदी लोग भेड़ के खाल के अपन छोटका ओवरकोट आउ दुरंगिया टोपी में ऊ पावरोटी बिजुन भीड़ लगइले हलइ, जेकरा रसोइयन में से एगो रसोइया ओकन्हीं लगी काटब करऽ हलइ । रसोइयन के चुनाव अर्तेल द्वारा कइल जा हलइ, हरेक भनसाघर लगी दूगो । पावरोटी आउ मास काटे लगी भनसाघर के छूरी सहेजल जा हलइ, पूरे भनसाघर में बस एगो ।
सब कोना में आउ टेबुल सब बिजुन कैदी लोग बइठल हलइ, टोपी आउ भेड़ के खाल के छोटका ओवरकोट में आउ चमोटी लगइले, सब्भे अभी काम पर जाय लगी तैयार । कुछ लोग के सामने लकड़ी के मग में क्वास [1] हलइ । क्वास में रोटी के खुंडी-खुंडी करके डाल रहले हल आउ चुसकी ले रहले हल । हल्ला आउ शोरगुल बरदास के बाहर हलइ; लेकिन कुछ लोग समझदारी से आउ शांतिपूर्वक कोना में बतियाऽ रहले हल ।
"बुजुर्ग अंतोनिच खातिर नून-रोटी, नमस्ते !" एगो नौजवान कैदी बोललइ, नाक-भौं सिकोड़ले आउ बिन दाँत वला कैदी भिर बइठते ।
"अच्छऽ, नमस्ते, अगर मजाक नयँ करऽ हीं", ऊ बोललइ, नजर बिन उठइले आउ अपन दंतहीन मसूढ़ा से चबावे के कोशिश करते ।
"आउ हम तो वास्तव में सोच रहलियो हल, अंतोनिच, कि तूँ मर गेलहो ह; सचमुच में ।"
"नयँ, तूँ पहिले मर जो, आउ हम बाद में ।"
हम ओकन्हीं बिजुन बइठ गेलिअइ । हमर दहिना दने दूगो गंभीर कैदी बतियाऽ रहले हल, स्पष्टतः एक दोसरा के सामने अपन प्रतिष्ठा के बचइले रक्खे के प्रयास करते ।
"हमरा हीं चोरी नयँ करते जइतइ, ई हमरा विश्वास हइ", एगो बोललइ, "हमरा तो, भाय, ई बात के डर हइ, कि शायद हमहीं केकरो हीं चोरी कर लिअइ ।"
"हूँ, आउ हमरा हीं कोय चोरी नयँ करे - हम जलाके खाक कर देबइ ।"
"लेकिन तूँ जलइमहीं कइसे ! ओइसने तो वर्नाक [3] हकहीं; हमन्हीं के तो आउ दोसर नाम नयँ हकइ - ऊ (औरत) तो तोरा लूट लेतउ, आउ तोरा सामने झुकवो नयँ करतउ । हिएँ तो, भाय, हमर कोपेक साफ हो गेल । हाल में ऊ खुद अइले हल । ओकरा साथ काहाँ जाय के ? हम निवेदन करे लगलिअइ फ़ेदका-जल्लाद हियाँ जाय लगी; ओकरा शहर के अंत में अभियो घर हकइ, जे, स्कर्वी रोग से ग्रस्त सोलोमोन, यहूदी हीं से खरदलके हल, जे बाद में फाँसी लगा लेलकइ ।"
"हमरा मालूम हइ । ऊ हियाँ तीन साल पहिले कलाली में दारू बेचऽ हलइ, आउ उपनाम हलइ ग्रिश्का - करिया कलाली । हमरा मालूम हइ ।
"आउ ई बात नयँ जानऽ हीं; ई दोसरा कोय करिया कलाली हलइ ।"
"की मतलब, दोसरा कोय ! तू समझऽ हीं, कि बहुत जादे जानऽ हीं ! हम तोरा ढेरो गोवाह लाके देखा सकि हउ।"
"(गोवाह) लइमहीं ! तूँ काहाँ के हकहीं, आउ हम काहाँ के ?"
"काहाँ के ! हम तोरा पीटते रहऽ हलिअउ, लेकिन हम कभी ई बात के डींग नयँ हाँकऽ हिअइ, आउ तइयो तूँ पुच्छऽ हीं कि हम काहाँ के हिअइ !"
"तूँ पीटते रहऽ हलहीं ! जे अदमी हमरा पीट सकइ, ऊ अभियो तक पैदा नयँ होले ह; आउ जे पिटलकइ, ऊ जमीन के अंदर पड़ल हइ ।"
"ए बेंदेर के प्लेग-ग्रस्त !"
"अरे, तोरा साइबेरिया के गिलटी रोग धरउ !"
"अरे, तुर्की के तलवार तोरा से कुछ कहउ ! ..."
आउ गारी-गल्लम के बारिश होवे लगलइ ।
"अरे-अरे-अरे ! फेर से भिड़ गेते गेलइ !" चारो दने से चिल्लाय लगते गेलइ । "ओकन्हीं अजादी से जी नयँ सकलइ; खुश हइ, कि हियाँ निम्मन उज्जर रोटी मिललइ ..."
तुरतम्मे ओकन्हीं शांत कर देतइ । गारी-गल्लम करे, जीभ से "मारे-पिट्टे" लगी अनुमति हइ । ई आंशिक रूप से सब्भे लगी मनोरंजन हकइ । लेकिन हाथा-पाई तक के मामला हमेशे आवे नयँ देल जा हइ, आउ खाली वस्तुतः अपवादात्मक परिस्थिति में दुश्मन लोग लड़ऽ हइ । लड़ाय के मामला मेजर के रिपोर्ट कइल जइतइ; खोज-बीन कइल जइतइ, खुद मेजर अइतइ - एक शब्द में, सब्भे लगी बुरा होतइ, ओहे से लड़ाय-झगड़ा नयँ होवे देल जा हइ । आउ खुद दुश्मन लोग गारी-गल्लम अधिकतर मनोरंजन खातिर करते जा हइ, अपन भाषायी शैली के अभ्यास लगी । अकसर अपनहीं आप के धोखा देते जा हइ, भयंकर गरमाहट आउ आक्रोश के साथ ... सोचबहो, अइकी अब एक दोसरा पर टूट पड़ते जइतइ; लेकिन अइसन कुछ नयँ होवऽ हइ - एक बिंदु (हद) तक जइतइ आउ फेर तुरतम्मे अलगे हो जइतइ । ई सब हमरा शुरू-शुरू में बहुत हैरत में डाल दे हलइ । हम जान-बूझके हियाँ अभियुक्त लोग के बातचीत के एगो बिलकुल सामान्य नमूना प्रस्तुत कइलिए ह । पहिले हम कल्पनो नयँ कर सकऽ हलिअइ, कि कइसे आनंद लगी लोग गारी-गल्लम कर सकऽ हइ, एकरा में मनोरंजन, मनमोहक अभ्यास, प्रसन्नता खोज सकऽ हइ । लेकिन, मान-प्रतिष्ठा के तो भुलाय के नयँ चाही । द्वंद्वात्मक अपशब्दभाषी के आदर के दृष्टि से देखल जा हलइ । ओकरा लगभग अभिनेता जइसन प्रशंसा कइल जा हलइ ।
कल्हे सँझिए से हम नोटिस कइलिअइ, कि हमरा दने लोग तिर्यक् दृष्टि (तिरछा नजर) से देखब करऽ हइ ।
हमरा कइएक करिया नजर पकड़ में आ चुकले हल । दोसरा तरफ, कुछ कैदी हमर आसपास चक्कर लगइते रहलइ, ई शक्का करते कि हम अपन साथ पइसा लेके अइलिए ह । ओकन्हीं तुरतम्मे हमर अनुग्रह (favour) पावे के कोशिश करे लगलइ - हमरा सिखावे लगलइ, कि कइसे नयका बेड़ी पेन्हे के चाही; हमरा लगी ताला सहित एगो संदूक लाके देलकइ, जाहिर हइ पइसा लगी, ताकि ओकरा में हमरा बाँटल गेल सरकारी समान आउ कुछ हमर कपड़ा,जे हम जेल में लइलिए हल, छिपावल जा सकइ । दोसरहीं दिन ओकन्हीं हमरा हीं से ओकरा (संदूक के) चोरा लेलकइ आउ बेचके पी-पा गेलइ । ओकन्हीं में से एगो बाद में हमरा से घुल-मिलके बहुत अधिक निष्ठावान बन गेलइ, हलाँकि हरेक सुविधाजनक मौका पर हमरा हीं चोरी करे से बाज नयँ अइलइ । ऊ अइसन बिन कोय संकोच के करऽ हलइ, लगभग शांत भाव से, मानूँ अपन ड्यूटी कर रहल होवे, आउ ओकरा पर गोस्सा करना असंभव हलइ ।
एकरा अलावे, ओकन्हीं हमरा सिखइलकइ, कि हमरा खुद के अप्पन चाय रक्खे के चाही, कि बेहतर होतइ कि हम अप्पन केतली भी ले लिअइ, आउ तब तक लगी हमरा लगी दोसरा से किराया पर लाके देलकइ आउ हमरा एगो रसोइया के अनुशंसा कइलकइ, कि तीस कोपेक फी महिन्ने में ऊ हमरा जे चाही ऊ पकाके देतइ, अगर हम खुद अप्पन खास तरह से खाय लगी आउ अपन खाद्य सामग्री खरीदे लगी चाहऽ हिअइ ... जाहिर हइ, ओकन्हीं हमरा हीं से पइसा उधार लेलकइ, आउ ओकन्हीं में से हरेक अदमी पहिला दिन तीन तुरी उधार लेवे लगी अइते गेलइ ।
भूतपूर्व कुलीन व्यक्ति (noblemen) के जेल में साधारणतः कैदी लोग खराब आउ नफरत के नजर से देखऽ हइ । ई बात के बावजूद, कि ओकन्हीं अपन सब्भे रैंक के अधिकार से वंचित होल रहऽ हइ आउ पूरे तरह से बाकी कैदी नियन बराबर हो जा हइ - कैदी लोग कभियो ओकन्हीं के अपन साथी नयँ समझते जा हइ । अइसन कोय चेतन पूर्वाग्रह से भी नयँ होवऽ हइ, बल्कि अइसीं, बिलकुल तहे दिल से, अचेतन रूप से । ओकन्हीं वास्तव में हमन्हीं के कुलीन व्यक्ति ही मानते जा हलइ, एकर बावजूद कि खुद्दे हमन्हीं के पतन पर हमन्हीं के चिढ़ाना पसीन करऽ हलइ ।
"नयँ, अब बस हो गेलइ ! ठहर ! पहिले मास्को में प्योत्र शान से गाड़ी से सफर करते रहऽ हला, आउ अभी प्योत्र बइठल वाद्ययंत्र के तार छेड़ऽ हका", आदि आदि वाहवाही ।
ओकन्हीं दिलचस्पी से हमन्हीं के पीड़ा देखऽ हलइ, जेकरा हमन्हीं ओकन्हीं के देखावे लगी नयँ चाहऽ हलिअइ । शुरू-शुरू में हमन्हीं के काम के बखत कुछ खास रूप से खराब समय चल रहले हल, ई वजह से, कि हमन्हीं के ओतना ताकत नयँ हलइ, जेतना ओकन्हीं के, आउ ओकन्हीं के हम सब पूरा-पूरा मदत नयँ कर पावऽ हलिअइ । कुच्छो ओतना कठिन नयँ हइ, जेतना लोग के विश्वास जीतना (आउ खास करके ओइसन लोग के) आउ ओकर प्यार पाना ।
जेल में कुच्छे लोग कुलीन घराना के हलइ । पहिला, पाँच गो पोलिस्तानी (Poles)। ओकन्हीं बारे हम कभी विशेष रूप से चर्चा करबइ । कैदी लोग भयंकर रूप से पोलिस्तानी लोग से घृणा करऽ हलइ, कुलीन घराना के रूसी कैदी से भी जादे । पोलिस्तानी (हम खाली राजनीतिक अपराधी के बात कर रहलिए ह) ओकन्हीं साथ कइसूँ सूक्ष्म-सूक्ष्म बात पर, अपमानपूर्वक विनम्र, अत्यंत अनभिव्यक्तिशील (uncommunicative) हलइ आउ कैदियन के सामने ओकन्हीं के प्रति अपन घृणा के नियंत्रित नयँ कर पावऽ हलइ, आउ ओकन्हीं ई बात के निम्मन से समझऽ हलइ आउ पोलिस्तानी सब के साथ ओइसने व्यवहार करऽ हलइ ।
हमरा जेल में लगभग दू साल गुजारे पड़लइ, तब कहीं जाके कैदियन में से कुछ के सहानुभूति प्राप्त कर पइलिअइ। लेकिन आखिरकार अधिकांश हमरा पसीन करे लगलइ आउ हमरा "निम्मन अदमी" के रूप में स्वीकार करे लगलइ ।
रूसी कुलीन घराना के, हमरा छोड़के, चार लोग हलइ । एगो - नीच आउ कमीना जीव, भयंकर दुराचारी, पेशा से गुप्तचर आउ संदेशवाहक हलइ । हम जेल में आवे के पहिलहीं से ओकरा बारे सुनलिए हल आउ पहिलहीं कुछ दिन के बाद से ओकरा से सब संबंध तोड़ लेलिए हल । दोसरा - ओहे खुद पितृहन्ता, जेकरा बारे हम पहिलहीं अपन चिट्ठा में उल्लेख कर चुकलिए ह । तेसरा हलइ अकीम अकीमिच; हम विरले अइसन सनकी अदमी के देखलूँ हँ, जइसन ई अकीम अकीमिच हलइ । ऊ हमर स्मृति में सजीव रूप से अंकित हइ । ऊ उँचगर, दुब्बर-पातर, मंदबुद्धि, भयंकर रूप से निरक्षर, बहुत तर्क-वितर्क करे वला, आउ जर्मन जइसन समयनिष्ठ (वक्त के पाबंद) हलइ । कैदी लोग ओकरा पर हँस्सऽ हलइ; लेकिन कुछ लोग ओकरा से डरवो करऽ हलइ, ओकर छिद्रान्वेषी, कठोर आउ झगड़ालू स्वभाव के कारण । ऊ पहिलौके क्षण से ओकन्हीं साथ बराबरी के आधार पर घुलमिल गेलइ, ओकन्हीं साथ गारी-गल्लम करऽ हलइ, झगड़वो करऽ हलइ । ऊ विलक्षण रूप से ईमानदार हलइ । अगर ओकरा कहीं अन्याय देखाय देइ त तुरतम्मे ओकरा में दखल दे देइ, चाहे ओकरा से ओकर कोय संबंध नयँ रहे । ऊ हद दर्जा के सीधा-सादा अदमी हलइ - ऊ, मसलन, कैदियन के साथ झगड़ते बखत, ओकन्हीं के झिड़क दे हलइ ई लगी, कि ओकन्हीं चोर हलइ, आउ ओकन्हीं के गंभीरतापूर्वक चोरी करे से माना करऽ हलइ। ऊ काकेशिया में प्रापोर्शिक (लेफ़्टेनेंट) के पद पर सेवा कइलके हल । हम ओकरा साथ पहिलौके दिन से घुलमिल गेलिअइ, आउ ऊ हमरा अपन रामकहानी सुनइलकइ । ऊ अपन करियर (जीवन-वृत्ति) काकेशिया से ही शुरू कइलके हल, पैदल सेना में यूंकर (कैडेट) के रूप में, लम्मा समय तक पापड़ बेललकइ, आखिरकार अफसर में ओकर प्रोन्नति (प्रोमोशन) हो गेलइ आउ वरिष्ठ अफसर के रूप में ओकरा एगो किला के सँभाले खातिर भेजल गेलइ । एगो पड़ोसी सहबद्ध (allied) छोटगर राजकुमार ओकर किला में आग लगा देलकइ आउ ओकरा पर रात में आक्रमण कर देलकइ; ई सफल नयँ हो पइलइ । अकीम अकीमिच चलाँकी बरतलकइ आउ एहो बात के भान नयँ होवे देलकइ, कि ऊ जानऽ हइ, कि केऽ अइसन दुर्भाव कइलके ह । ई मामला के श्रेय विद्वेषी लोग के देल गेलइ, आउ एक महिन्ना बाद अकीम अकीमिच ऊ राजकुमार के अतिथि के रूप में आमंत्रित कइलकइ । ऊ अइलइ, बिन कइसनो शक्का कइले । अकीम अकीमिच अपन दस्ता के तैयार कइलकइ; सबके सामने ऊ राजकुमार के दोषी सिद्ध कइलकइ आउ बुरा-भला कहलकइ, कि किला के जलाना शरमनाक बात हइ। आउ तभिए ओकरा बहुत विस्तार से दिशानर्देश देलकइ कि कइसे सहबद्ध राजकुमार के भविष्य में व्यवहार करे के चाही, आउ अंत में ओकरा गोली मार देलकइ, आउ जेकरा बारे सब्भे विस्तृत रिपोर्ट प्राधिकारी (authorities) के तुरते भेज देलकइ । ई सब खातिर ओकरा कोर्ट-मार्शल कइल गेलइ, मृत्यु-दंड के निर्णय होलइ, लेकिन फेर दंड के कम करके ओकरा साइबेरिया भेज देवल गेलइ, कठोर श्रम के द्वितीय श्रेणी के किला कारावास में, बारह बरिस लगी । ऊ पूरे तरह से अनुभव कइलकइ, कि ऊ गलत काम कइलकइ, हमरा से बोललइ, कि ऊ, राजकुमार के शूट करे के पहिलहीं ई जानऽ हलइ, ई बात जानऽ हलइ, कि कानून के मोताबिक सहबद्ध के विरुद्ध मोकदमा करे के चाही हल, लेकिन, एकर बावजूद, ओकरा मानूँ कइसूँ अपन दोष वास्तविक रूप में समझ में नयँ आ रहले हल ।
"माफ कइल जाय ! वास्तव में ऊ हमर किला के जला नयँ देलके हल ? त की हम एकरा लगी ओकरा गोड़ परतिए हल !" ऊ हमरा कहलकइ, हमर एतराज के जवाब देते ।
लेकिन, एकर बावजूद कि कैदी लोग अकीम अकीमिच के बेवकूफी पर हँस्सऽ हलइ, तइयो ओकन्हीं ओकर सुव्यवस्था आउ व्यावहारिक क्षमता लगी ओकरा आदर करऽ हलइ ।
अइसन कोय पेशा नयँ हलइ, जेकरा अकीम अकीमिच नयँ जानऽ होतइ । ऊ हलइ - बड़ही, जुत्ता बनावे वला, बूट बनावे वला, रंगसाज (पेंटर), कोफ़्तगर (gilder), फिटर, तालासाज, आउ ई सब काम ऊ जेलवे में सिखलके हल । ऊ सब कुछ खुद सिखलके हल - एक तुरी देख लेइ कि बना देइ । ऊ एहो सब करऽ हलइ - तरह-तरह के बक्सा, टोकरी (गाँजा), लालटेन, बुतरुअन के खिलौना आउ ई सब के शहर में बेचऽ हलइ । ई तरह से ऊ कुछ पइसा कमा ले हलइ, आउ ऊ धीरे-धीरे ओकर उपयोग अतिरिक्त कपड़ा, अधिक नरम तकिया, मुड़े वला गद्दा खरीदे में करऽ हलइ । ऊ आउ हम एक्के बैरक में रहते जा हलिअइ आउ जेल के शुरुआत वला दिन में ऊ हमरा बहुत मदत कइलकइ ।
जेल से बाहर काम पर निकलते बखत, गार्ड-हाउस के सामने कैदी लोग के दू कतार में खड़ी कइल जा हलइ; कैदी लोग के आगू आउ पीछू लोड कइल राइफल के साथ अनुरक्षक सैनिक कतार में खड़ी रहऽ हलइ । तब पहुँचते जा हलइ - इंजीनियर अफसर, सुपरिंटेंडेंट आउ निचला रैंक के कुछ इंजीनियर, जे काम के निरीक्षण करऽ हलइ । सुपरिंटेंडेंट कैदी लोग के गिनती करऽ हलइ आउ ओकन्हीं के दल में बाँटके, जाहाँ जरूरत होवऽ हलइ, हुआँ काम पर भेजऽ हलइ ।
दोसरा लोग के साथ हम इंजीनियरिंग वर्कशॉप लगी रवाना होलिअइ । ई निचगर छत वला पत्थल के बिल्डिंग हलइ, जे एगो बड़गो प्रांगण में हलइ, जेकरा में तरह-तरह के समान भरल हलइ । हियाँ हलइ - लोहार, तालासाज, बड़ही, पेंटर आदि के वर्कशॉप । अकीम अकीमिच हियाँ आवऽ हलइ आउ पेंटिंग वर्कशॉप में काम करऽ हलइ, तेल उबालऽ हलइ, कइएक रंग के मिश्रण करऽ हलइ आउ टेबुल आउ फर्नीचर के पेंट करके अखरोट नियन रंग बनवऽ हलइ ।
अपन बेड़ी के परिवर्तन के प्रतीक्षा करते बखत हम अकीम अकीमिच से जेल में अपन पहिलौका विचार (राय) के बारे बतिअइलिअइ ।
"जी हाँ, ओकन्हीं कुलीन लोग के नयँ पसीन करऽ हइ", ऊ टिप्पणी कइलकइ, "खास करके राजनीतिक (अपराधी लोग के), खुशी से निंगल जाइतइ; एकरा में कोय अचरज के बात नयँ हइ जी । पहिला, अपने सब दोसरे तरह के लोग हथिन, ओकन्हीं से कोय समानता नयँ; आउ दोसरा, ओकन्हीं सब पहिले या तो बंधुआ मजूर (serfs) हलइ, चाहे सैनिक । खुद्दे फैसला करथिन, की ओकन्हीं अपने के प्यार कर सकऽ हइ, जी? हियाँ, हम अपने से कहबइ, जीना मोसकिल हइ । आउ रूसी अनुशासनात्मक बटालियन में तो आउ मोसकिल हइ, जी । अइकी हियाँ परी हुआँ से आवल कुछ लोग हइ, ओकन्हीं हमन्हीं हियाँ (अर्थात् यूरोपीय रूस) के जेल के प्रशंसा नयँ करऽ हइ, (ओकन्हीं के कहना हइ) जइसे नरक से हियाँ स्वर्ग में आ गेलूँ हँ । (हुआँ) काम कोय विपत्ति नयँ हइ, जी । कहल जा हइ, हुआँ, पहिलौका श्रेणी में तो, प्राधिकारी (authorities) पूरा के पूरा मिलिट्री वला नयँ हइ (जइसन कि हियाँ हइ), कम से कम हमन्हीं हीं के अपेक्षा तो दोसरे तरह से व्यवहार कइल जा हइ, जी । हुआँ, कहल जा हइ, अभियुक्त खुद के घर में रह सकऽ हइ । हम हुआँ कभी नयँ गेलिए ह, लेकिन लोग के अइसन कहना हइ, जी । सिर नयँ मूँड़ल जा हइ; वरदी नयँ पेन्हते जा हइ; हलाँकि ई बात निम्मन हइ, कि हियाँ वरदी में ओकन्हीं रहऽ हइ आउ सिर मूँड़ल रहऽ हइ; तइयो हियाँ व्यवस्थित अधिक हइ, आउ आँख के अधिक मनोरम लगऽ हइ, जी । लेकिन खाली ओकन्हीं के ई अच्छा नयँ लगऽ हइ । आउ देखथिन, कइसन लुच्चा-लफंगा हइ ओकन्हीं, जी ! कोय कान्तोनिस्त [2] हइ, दोसरा चेर्केस (Circassian)हइ, तेसरा कोय रस्कोलनिकोव (भिन्नमतावलंबी), चौठा कोय प्राच्य चर्च के अनुयायी कृषक (orthodox peasant), जे अपन परिवार आउ प्रिय बुतरुअन के अपन मातृभूमि (रूस) में छोड़के अइले ह, पचमा एगो यहूदी, छट्ठा जिप्सी, सतमा नयँ मालूम केऽ, आउ ई सब के कइसनो हालत में साथे-साथ रहे पड़ऽ हइ, एक दोसरा से सहमत होवे पड़ऽ हइ, एक्के बरतन में खाय पड़ऽ हइ, एक्के पटरा पर सुत्ते पड़ऽ हइ । आउ अजादी तो कइसन हइ - एगो अतिरिक्त कोर खाली चोरी-चुपके खाल जा सकऽ हइ, हरेक ग्रोश (अद्धी, आधा कोपेक) बूट में छिपावे पड़ऽ हइ, आउ जे कुछ हइ ऊ खाली जेल आउ जेल ... इच्छा के विरुद्ध बकवास विचार दिमाग में आवऽ हइ ।"
लेकिन ई सब हमरा पहिलहीं से मालूम हलइ । हमरा खास करके इच्छा हलइ हमन्हीं के मेजर के बारे पूछताछ करे के । अकीम अकीमिच कुछ नयँ छिपइलकइ, आउ हमरा आद पड़ऽ हइ, हमर विचार (impression) बिलकुल अच्छा नयँ हलइ ।
हमरा अभियो दू साल ओकर शासन के अधीन रहे के किस्मत में बद्दल हलइ । ऊ सब कुछ, जे अकीम अकीमिच हमरा बतइलकइ, बिलकुल सच प्रतीत होलइ, ई अंतर के साथ, कि अनुभव से मस्तिष्क में निर्मित विचार, वर्णन कइल सामान्य विचार के अपेक्षा, हमेशे अधिक प्रबल होवऽ हइ । ई अदमी भयंकर बस ई बात से हलइ, कि अइसन अदमी लगभग असीम शक्ति वला प्रधान हलइ, दू सो आत्मा (souls) पर । अपने आप में ऊ खाली उच्छृंखल आउ विद्वेषी अदमी हलइ, आउ अधिक कुछ नयँ । कैदियन के ऊ अपन स्वाभाविक दुश्मन नियन देखऽ हलइ, आउ ई ओकर पहिला आउ सबसे बड़गर गलती हलइ । ओकरा में वस्तुतः कुछ क्षमता हलइ; लेकिन सब कुछ, निमनो चीज, ओकरा में विकृत रूप में देखाय दे हलइ । असयंमी, द्वेषी, होवे के चलते, ऊ कभी-कभी रतियो के जेल में घुस जाय, आउ जब देखइ, कि कैदी बामे करवट सुत्तल हइ, चाहे चित, त सुबह में ओकरा सजा देलवा दे हलइ; "दहिने करवट सुत्ते के", ऊ बोलइ, "जइसन हम औडर देलियो हल ।" जेल में ओकरा लोग नफरत करऽ हलइ आउ प्लेग नियन डरऽ हलइ । ओकर चेहरा किरमिजी (crimson), आउ भयंकर हलइ । सब कोय जानऽ हलइ, कि ऊ पूरे तरह से अपन अर्दली, फ़ेदका के वश में हलइ । सबसे जादे प्यार करऽ हलइ ऊ अपन पूडल (घुँघराला बाल वला नस्ल के एगो कुत्ता), त्रेज़ोरका के, आउ ऊ लगभग पगलाऽ गेलइ, जब त्रेज़ोरका बेमार पड़ गेलइ । लोग के कहना हइ, कि ऊ ओकरा चलते अपन सगा बेटा नियन सुबक रहले हल; एगो पशु-चिकित्सक के दूर भगा देलकइ, आउ अपन आदत के अनुसार, लगभग ओकरा से झगड़ पड़लइ, आउ फ़ेदका से ई बात सुनके, कि जेल में अइसन कैदी हइ, जे खुद से सिक्खल पशु-चिकित्सक हइ, जे चमत्कारिक रूप से सफलतापूर्वक इलाज करऽ हइ, त ऊ ओकरा तुरते बोलवइलकइ ।
"हमरा मदत कर ! हम तोरा पर पइसा के बौछार कर देबउ, त्रेज़ोरका के खाली ठीक कर दे !" ऊ कैदी के चिल्लइते बोललइ ।
ई साइबेरिया के एगो कृषक हलइ, चलाँक, बुद्धिमान, वास्तव में एगो बहुत दक्ष पशु-चिकित्सक, लेकिन एगो पक्का कृषक ।
"हम त्रेज़ोरका तरफ देखऽ हिअइ", ऊ बाद में कैदियन के बतइलकइ, लेकिन मेजर से अपन भेंट के बहुत बाद, जब सब कुछ भुला देल गेले हल; देखऽ हिअइ - कुतवा सोफा के उज्जर गद्दी पर पड़ल हइ; आउ वस्तुतः देखऽ हिअइ, कि सूजन हइ, कि खून निकासे पड़तइ, आउ हो सकऽ हइ, कि कुतवा ठीक हो जाय, सच में ! लेकिन अपने आप में सोचऽ हिअइ - "आउ अगर हम एकरा ठीक नयँ कर पइअइ, आउ ई मर जाय ?" "नयँ", हम बोलऽ हिअइ, "महामहिम, अपने देरी से बोलइलथिन; अगर कल्हे चाहे परसुन एहे बखत बोलइथिन हल, त हम कुतवा के ठीक कर देतिए हल; लेकिन अभी हम नयँ कर सकऽ हिअइ, इलाज नयँ कर सकऽ हिअइ ..."
आउ त्रेज़ोरका मर गेलइ ।
हमरा विस्तार से बतावल गेलइ, कि कइसे लोग हमन्हीं के मेजर के मार देवे लगी चाहऽ हलइ । जेल में एगो कैदी हलइ । ऊ हमन्हीं हीं कइएक साल गुजार चुकले हल आउ अपन नम्र व्यवहार लगी मशहूर हलइ । एहो नोटिस कइल गेले हल कि ऊ लगभग केकरो से कभियो बात नयँ करऽ हलइ । ओकरा लोग एक प्रकार के पागल समझऽ हलइ । ऊ पढ़ल-लिक्खल हलइ आउ पिछले पूरे साल लगातार बाइबिल पढ़ते रहलइ - दिन-रात । जब सब कोय सुत जाय, ऊ अधरात के उट्ठइ, गिरजाघर के मोमबत्ती जलावइ, स्टोव पर चढ़ जाय, किताब खोलइ आउ सुबह तक पढ़ते रहइ । एक दिन ऊ गेलइ आउ सर्जेंट के एलान कर देलकइ, कि ऊ काम पर नयँ जाय लगी चाहऽ हइ । मेजर के रिपोर्ट कइल गेलइ; ऊ गरम हो गेलइ आउ तुरते खुद पहुँच गेलइ । कैदी पहिलहीं से तैयार कइल अइँटा लेके टूट पड़लइ, लेकिन निशाना चूक गेलइ । ओकरा पकड़ लेल गेलइ, मोकदमा चलावल गेलइ आउ सजा देल गेलइ । सब कुछ बहुत जल्दी में हो गेलइ । तीन दिन बाद ऊ अस्पताल में मर गेलइ । मरते बखत, ऊ बोललइ, कि ओकरा केकरो प्रति द्वेष नयँ हइ, बस ऊ खाली कष्ट झेले लगी चाहऽ हलइ । लेकिन ऊ कोय रस्कोलनिकोव (भिन्न मतावलंबी) नयँ हलइ । जेल में ओकरा आदर के साथ आद कइल जा हलइ ।
आखिरकार हमर बेड़ी बदलल गेलइ । ई दौरान वर्कशॉप में एक पर एक कइएगो कलाच बेचे वला अइते गेलइ । ओकरा में कुछ बिलकुल छोटगर लड़की हलइ । ओकन्हीं बड़गो होवे तक अकसर कलाच के साथ अइते रहलइ; ओकन्हीं के मइअन पकावऽ हलइ, आउ ओकन्हीं बेचऽ हलइ । जवान होला पर ओकन्हीं आना जारी रखलकइ, लेकिन अब बिन कलाच के; अइसन लगभग हमेशे होवऽ हलइ । छोटगर लड़कियो नयँ रह गेले हल । एक कलाच के कीमत एक ग्रोश (अद्धी, आधा कोपेक) हलइ, आग लगभग सब्भे कैदी ओकरा खरीदऽ हलइ ।
हम एक कैदी के नोटिस कइलिअइ, एगो बड़ही, सिर के बाल उज्जर हो चुकले हल, लेकिन लाल चेहरा वला आउ मुसकइते ऊ कलाच बेचे वली लड़कियन के साथ हाव-भाव देखा रहले हल । ओकन्हीं के आवे के पहिले अभी-अभी अपन गियारी से लाल सूती कपड़ा के रूमाल लपेट लेलके हल । एगो मोटगर आउ बिलकुल चेचक के दाग भरल चेहरा वली किसैनी ओकर काम करे वला टेबुल पर अपन टोकरी रखलकइ । ओकन्हीं दुन्नु के बीच गपशप चालू होलइ ।
"कल्हे तूँ काहे नयँ अइलहो हल ?" कैदी आत्मसंतुष्ट मुसकान के साथ पुछलकइ ।
"हूँ ! हम तो अइवे कइलिए हल, लेकिन तूँहीं तो नयँ मालूम कन्ने लापता हलऽ", चुलबुली औरत जवाब देलकइ ।
"हमरा बोलाके ले जाल गेले हल, नयँ तो हमन्हीं जगहे पर होतिए हल ... लेकिन परसुन तोहन्हीं के दल के सब कोय हमरा से मिल्ले खातिर अइते गेला हल ।"
"केऽ-केऽ ?"
"मर्याश्का अइलो हल, ख़ावरोश्का अइलो हल, चेकुन्दा अइलो हल, द्वुग्रोशोवाया (शा॰ "दू ग्रोश वली") अइलो हल ..."
"ई की हइ ?" हम अकीम अकीमिच के पुछलिअइ, "वास्तव में ? ..."
"अइसन होवऽ हइ, जी", ऊ जवाब देलकइ, सहजतापूर्वक आँख निच्चे करते, काहेकि ऊ बहुत पवित्र (सदाचारी) अदमी हलइ ।
अइसन, वस्तुतः, होवऽ हलइ, लेकिन बहुत विरले आउ बड़ी मोसकिल से । बाध्य जिनगी के पूरा स्वाभाविक कठिनाई के बावजूद, साधारणतः अधिकतर लोग, मसलन, (दारू) पीए लगी चाहऽ हलइ, बनिस्बत ओइसन मामला में फँस्से के । औरतियन तक पहुँच बनाना कठिन हलइ । जरूरी होवऽ हलइ समय आउ जगह चुन्ने के, प्रबंध करे के, मिलन निश्चित करे के, एकांत खोजे के, जे विशेष रूप से कठिन हलइ, गार्ड के मनावे के, जे आउ जादे कठिन हलइ, आउ हर हालत में, तुलनात्मक दृष्टि से विचार कइला पर, बहुत जादे पइसा खरच करे के । लेकिन तइयो बाद में हमरा कभी-कभार प्रेम दृश्य के गोवाह बने में सफलता मिल गेलइ । हमरा आद पड़ऽ हइ, एक दिन गरमी में इर्तिश नदी के किनारे एगो बखार में हमन्हीं तीन अदमी हलिअइ आउ एगो अइँटा के भट्ठी के गरम कर रहलिए हल; गार्ड स्वभाव से निम्मन हलइ । आखिरकार, दूगो "सूफ़्ल्योर" (अनुबोधक, गाइड) पधारलइ, जइसन कि कैदी लोग ओकन्हीं के पुकारऽ हइ ।
"अच्छऽ, कउची तोहरा एतना देर ठहरइले रखलको? हमरा तो लगऽ हको, कि ज़्वेरकोव परिवार के हियाँ होतऽ।" कैदी ओकन्हीं के मिलते बोललइ, जेकरा हीं ओकन्हीं अइते गेले हल, आउ जेकन्हीं लगी ऊ बहुत देर से इंतजार कर रहले हल ।
"हम देर तक बइठल रहलिअइ? लेकिन हम ओकरा हीं जेतना देर बइठल रहलिअइ, ओकरा अपेक्षा अभी एगो मुटरी (magpie) खंभा पर जादे देर बइठल रहलो होत ।" लड़की खुशी से जवाब देलकइ ।
ऊ तो संसार के सबसे गंदा लड़की हलइ । ओहे हलइ चेकुन्दा । ओकरे साथ द्वुग्रोशोवाया अइले हल । ई तो वर्णन के बाहर हलइ ।
"आउ तोहरा साथ तो हमरा लम्मा समय तक भेंट नयँ होलइ", औरतबाज कैदी बात जारी रखलकइ, द्वुग्रोशोवाया के संबोधित करते, "की बात हइ, तूँ बहुत दुबराल देखाय दे हो ?"
"हो सकऽ हइ । पहिले तो हम कहीं मोटगर हलिअइ, लेकिन अब - अइकी, लगऽ हइ, जइसे काँटा निंगल गेलिए ह ।"
"हमेशे सैनिक सब के पास चक्कर लगावऽ हो, जी ?"
"नयँ, ई सब बात तोहरा नफरत करे वला लोग बतइलको होत, लेकिन एकरा से की होलइ जी ? हमरा चाहे बिन ... के जाय पड़इ, लेकिन तइयो सैनिक के प्यार करबइ !"
"छोड़ऽ ओकन्हीं के, आउ हमन्हीं के प्यार करऽ; हमन्हीं के पास पइसा हको ..."
ई तस्वीर के पूरा करे खातिर, कल्पना करते जाथिन ई औरतबाज के, जे मूँड़ल सिर वला, बेड़ी में, धारीदार बस्तर में आउ गार्ड के निगरानी में हलइ ।
हम अकीम अकीमिच से विदा होलिअइ, आउ ई जानके, कि हमरा जेल में वापिस जाय के हइ, गार्ड लेलिअइ आउ घर वापिस रवाना होलिअइ । लोग एकट्ठा हो रहले हल । काम से सबसे पहिले वापिस ऊ लोग आवऽ हइ, जेकरा आंशिक रूप से कोय निश्चित काम देल जा हइ । कैदी के उत्साह से परिश्रमपूर्वक काम करे खातिर एकमात्र उपाय हइ कि ओकरा कोय निश्चित काम (fixed assignment) देल जाय । कभी-कभी भारी-भरकम काम देल जा हइ, लेकिन तइयो ओकन्हीं दोगना गति से काम समाप्त कर ले हइ, बनिस्बत कि अगर रात के भोजन के बखत के ढोल बज्जे तक काम करावल जइते हल । काम खतम हो गेला पर, कैदी बिन कोय बाधा के घर जा हलइ, आउ ओकरा कोय नयँ रोकऽ हलइ ।
ओकन्हीं सब्भे एक्के साथ भोजन नयँ करते जा हइ, बल्कि जे पहिले आवऽ हइ, ऊ पहिले भोजन करऽ हइ; भनसाघर में सबके एक्के तुरी बइठावे के जगह नयँ हलइ । हम शोरबा (सूप) के अजमाके देखलिअइ, लेकिन हम ओकर अभ्यस्त नयँ होवे के चलते खा नयँ पइलिअइ आउ हम खुद अपना लगी चाय बनइलिअइ । हमन्हीं टेबुल के अंतिम छोर पर बइठ गेते गेलिअइ । हमरा साथ एगो साथी हलइ, हमरे नियन, एगो कुलीन घर के ।
कैदी लोग अइते रहलइ आउ जइते रहलइ । लेकिन काफी जगह हलइ, अभियो सब्भे जामा नयँ हले हल । पाँच लोग के एगो दल एगो बड़गर टेबुल के पीछू बइठ गेलइ । रसोइया ओकन्हीं लगी दूगो बरतन में शोरबा उझललकइ आउ टेबुल पर एगो पूरे कठौती में तल्लल मछली रख देलकइ । ओकन्हीं कुछ तो उत्सव मना रहले हल आउ अपन-अपन खाना खा रहले हल । हमन्हीं दने ओकन्हीं तिरछा नजर से देख रहले हल । एगो पोलिस्तानी अंदर अइलइ आउ ओकन्हीं के बगली में बइठ गेलइ ।
"घर नयँ गेलिए ह, लेकिन सब कुछ जानऽ हिअइ !" एगो उँचगर कैदी जोर से चिल्लइलइ, भनसाघर में घुसते आउ सब उपस्थित लोग पर नजर डालते ।
ऊ लगभग पचास बरिस के हलइ, मांसपेशीदार (muscular) आउ दुब्बर-पातर । ओकर चेहरा से कुछ तो धूर्तता आउ साथे-साथ खुशी झलक रहले हल । खास करके ओकर मोटगर, निचगर, लटकल होंठ अद्वितीय हलइ; ई ओकर चेहरा के कुछ तो बहुत हास्यजनक बना रहले हल ।
"अच्छऽ, रात तो ठीक से गुजारलऽ ! त 'सलाम अलैकुम' काहे नयँ कहऽ हकहो ? हमर कुर्स्क दोस्त !" ऊ बात जोड़लकइ, अपन खुद के भोजन करते लोग के बगली में बइठते, "नून आउ रोटी ! मेहमान लोग से मिलथिन ।"
"लेकिन भाय साहब, हमन्हीं कुर्स्क नयँ हकिअइ ।"
"त तंबोव से ?"
"नयँ, तंबोव से भी नयँ । हमन्हीं से, भाय साहब, तोहरा कुछ नयँ मिलतो । तूँ धनगर किसान के पास जा, हुआँ पुच्छऽ ।"
"हमर पेट में तो, भाय लोग, आझ इवान तस्कून आउ मारिया इकोतिश्ना हइ; आउ काहाँ परी ऊ, धनगर किसान, रहऽ हइ ?"
"अउकी ऊ गाज़िन धनगर किसान हको; ओकरे हीं जा ।"
"गाज़िन तो आझ खरीदारी कर रहले ह, भाय लोग, पी-पा गेलइ; पूरा बटुआ पी-पाके खतम कर रहले ह ।"
"बीस रूबल हइ", दोसरा टिप्पणी कइलकइ । "कलाली में दारू बेचे वला बनना फायदेमंद हइ, भाय लोग ।"
"त की, मेहमान के स्वागत नयँ करबहो ? अच्छऽ, तब तो (हमन्हीं के) सरकारी भोजन से काम चलावे पड़तइ ।"
"त तूँ जाके चाय माँग ल गन । अउकी कुलीन लोग (noblemen) पी रहलथुन हँ ।"
"कइसन कुलीन लोग, हियाँ कोय कुलीन नयँ हइ; ओइसने हइ, जइसन हमन्हीं अभी हकिअइ", कोना में बइठल एगो कैदी उदासीनतापूर्वक बोललइ । अभी तक ऊ एक्को शब्द नयँ टुभकले हल ।
"चाय पी सकऽ हलिअइ, लेकिन एकरा लगी निवेदन करना लज्जा के बात हइ - आखिर शान के बात हइ !" मोटगरका होंठ वला कैदी टिप्पणी कइलकइ, हमन्हीं दने सुदृष्टि से देखते ।
"अगर चाहऽ हथिन, त हम अपने के देबइ", हम कहलिअइ, ऊ कैदी के आमंत्रित करते, "अपने के चाही?"
"चाही ? काहे नयँ चाही ?" ऊ टेबुल भिर अइलइ ।
"अरे ! घर पर तो छाल के जुत्ता से शोरबा पीयऽ हलइ (अर्थात् बिलकुल निरक्षर हलइ), आउ हियाँ चाय के बारे जान गेलइ; कुलीन घर के पेय चाही ओकरा", उदास कैदी बोललइ ।
"की वास्तव में हियाँ परी कोय नयँ चाय पीयऽ हइ ?" हम ओकरा पुछलिअइ, लेकिन ऊ हमरा जवाब देवे के मेहरबानी नयँ कइलकइ ।
"अइकी लोग कलाच लेले आ रहले ह । त कलाच भी साथ में लेवे के मेहरबानी करथिन !"
कलाच अंदर लावल गेलइ । नौजवान कैदी रोल के एगो पूरा बंडल लेके आवऽ हलइ आउ जेल में बेचऽ हलइ । कलाच बेचे वली ओकरा हरेक दस कलाच बिकला पर एक कलाच दे हलइ; एहे कलाच पर ओहो हिसाब लगावऽ हलइ ।
"कलाच ले, कलाच ले !" भनसाघर में घुसके ऊ चिल्लइलइ, "मास्को कलाच, गरमागरम ! हम खुद्दे खा जइतूँ हल, लेकिन हमरा पइसा के जरूरत हके । लेकिन, बुतरू सब, ई आखिरी कलाच बचलो ह - ओकरा लगी जेकरा माय हलो ।"
माय के प्यार लगी ई अपील सब्भे के हँसा देलकइ, आउ ओकरा हीं से कुछ कलाच खरदलकइ ।
"सुनते जा भाय लोग", ऊ बोललइ, "वास्तव में गाज़िन तो आझ पाप के हद तक पहुँच जइतइ ! हे भगमान ! जब ऊ फिजूलखर्ची के बात सोच लेलकइ । अठअँक्खा (आठ आँख वला) कभी भी पहुँच जा सकऽ हइ ।
"छिपा लेते जइतइ । की बात हइ, बहुत जादे पी लेलके ह, की ?"
"हाँ न ! बदमाश, लोग के परेशान करब करऽ हइ ।"
"हूँ, तब तो मुक्का-मुक्की तक बात पहुँच जइतइ ..."
"ओकन्हीं केकरा बारे बतियाऽ रहले ह ?" हम अपन बगल में बइठल पोलिस्तानी के पुछलिअइ ।
"गाज़िन के बारे, जे एगो कैदी हइ । ऊ शराब के धंधा करऽ हइ । जे कुछ पइसा मिल्लऽ हइ, तुरतम्मे ओकरा पी-पाके खतम कर दे हइ । ऊ क्रूर आउ बदमाश हइ; लेकिन जब पीयल नयँ रहऽ हइ, त शांत रहऽ हइ; जब चढ़ा लेतइ, त सब कुछ बहरसी आ जइतइ; ऊ लोग पर चम्मच लेके टूट पड़ऽ हइ । तब ओकरा शांत करते जा हइ ।"
"कइसे ओकरा नियंत्रित कइल जा हइ ?"
"ओकरा पर करीब दस कैदी लोग टूट पड़ते जा हइ आउ भयंकर रूप से ओकर पिटाई शुरू कर देते जा हइ, तब तक, जब तक कि ऊ होश नयँ खो दे हइ, मतलब पीट-पीटके अधमरू कर देल जा हइ । तब ओकरा पटरा के बिछौना पर डाल देल जा हइ आउ भेड़ के खाल के अधकटिया कोट ओढ़ा देवल जा हइ ।"
"लेकिन अइसे तो ओकन्हीं ओकरा जान मार दे सकऽ हइ ?"
"दोसरा कोय के मार डालते हल, लेकिन ओकरा नयँ । ऊ भयंकर रूप से बलवान हइ, हियाँ जेल के सब लोग से आउ बहुत मजबूत काठी के । दोसरहीं सुबह में ऊ बिलकुल स्वस्थ हो जा हइ ।"
"मेहरबानी करके हमरा बताथिन", हम पोलिस्तानी के पूछताछ करना जारी रखलिअइ, "वस्तुतः ओकन्हियों तो अपन खुद के खाना खइते जा हइ, आउ हम चाय पीयऽ हिअइ । तइयो ओकन्हीं मानूँ चाय के चलते हमरा से ईर्ष्या करऽ हइ । एकर की मतलब हो सकऽ हइ ?"
"चाय के एकरा से कुछ मतलब नयँ हइ", पोलिस्तानी जवाब देलकइ, "ओकन्हीं अपने सब से ई बात से जरऽ हइ, कि अपने सब कुलीन घराना के हथिन आउ ओकन्हीं से अपने के कोय समानता नयँ हइ । ओकन्हीं में से कइएक लोग अपने सब से लड़ाइयो-झगड़ा करे लगी चाह सकऽ हइ । ओकन्हीं के बहुत इच्छा होतइ कि अपने सब के अपमानित करइ, नीचा देखावइ । अपने सब आउ बहुत कुछ हियाँ परी कष्टदायक घटना देखथिन । हियाँ परी हमन्हीं सब लगी भयंकर रूप से कठिन समय हकइ । हमन्हीं सब्भे लगी हर तरह से अधिक कठिन समय हइ । एकरा मामले में अभ्यस्त होवे खातिर बहुत विरक्ति के आवश्यकता हइ । अपने के चाय के चलते आउ खास भोजन के चलते अभियो कइएक तुरी कष्टदायक घटना आउ गारी-गल्लम से पाला पड़तइ, ई बात के बावजूद कि हियाँ परी बहुत सारे लोग अकसर अपन खाना खइते जा हइ, आउ कुछ लोग हमेशे चाय पीते जा हइ । ओकन्हीं जे चाहइ, कर सकऽ हइ, लेकिन अपने सब के बिलकुल नयँ करे के चाही ।
एतना कहके ऊ उठ गेलइ आउ टेबुल भिर से चल गेलइ । कुछ मिनट के बाद ओकर बात सच साबित होलइ ।
Posted by नारायण प्रसाद at 4:45 AM
Labels: अनूदित साहित्य, उपन्यास
No comments:
Subscribe to: Post Comments (Atom)


c: text/html

text:
Monday, January 12, 2015
अपराध आउ दंड - भाग – 2 ; अध्याय – 2
अपराध आउ दंड
भाग – 2
अध्याय – 2
"आ अगर तलाशी हो चुकले होत, तब ? अगर ओकन्हीं ठीक अपने हियाँ मिल्ले, तब ?"
लेकिन अइकी ओकर कमरा हइ । कुछ नयँ आउ कोय नयँ; कोय नयँ हुलकले हल । नस्तास्या भी कोय चीज के हाथ नयँ लगइलके हल । लेकिन, हे भगमान ! कइसे ऊ कुछ समय पहिले ई सब चीज के ई भुड़वा में छोड़ सकले हल ?
ऊ भुड़वा तरफ लपकके गेलइ, देवाल के कागज के निच्चे हाथ घुसइलकइ आउ समान सब निकासे आउ ओकरा से धोकड़ियन भरे लगलइ । कुल मिलाके आठ गो हलइ - दू गो छोटगर-छोटगर डिबिया, जेकरा में कनबाली आउ अइसने तरह के चीज हलइ - ऊ ठीक से नयँ देखलकइ; बाद में चार गो छोटगर मराको चमड़ा के केस हलइ । एगो चेन अखबार के कागज में अइसीं लपटल हलइ । आउ कुछ अखबार के कागज में हलइ, शायद कोय मेडल ...
ऊ सब कुछ अलग-अलग धोकड़ी में रखलकइ, ओवरकोट में आउ पतलून के बाकी बच्चल दहिना धोकड़ी में, ई प्रयास करते कि लोग के नजर कम से कम पड़े । समान सब के साथ-साथ ऊ बटुआ भी रख लेलकइ । फेर कमरा से बाहर निकस गेलइ, अबकी ओकरा बिलकुल खुल्ला छोड़के भी ।
ऊ तेजी से आउ दृढ़तापूर्वक जा रहले हल, आउ हलाँकि ऊ खुद के बिलकुल टुट्टल महसूस कर रहले हल, लेकिन चेतना ओकर साथ हलइ । ओकरा पीछा कइल जाय के डर सता रहले हल, डर रहले हल, कि आधा घंटा में, पनरह मिनट में, शायद ओकरा पे नजर रक्खे खातिर औडर निकस जइतइ; मतलब, जइसे भी हो सके, समय के पहिले सब्भे सबूत छिपा देवे के चाही हल । सब कुछ निपटा लेवे के चाही हल, जब तक कुच्छो ताकत बच्चल हलइ आउ कइसूँ अकल काम कर रहले हल ... लेकिन जाय काहाँ ?
ई बहुत पहिलहीं तय कइल जा चुकले हल - "सब कुछ नहर में फेंक देवे के चाही, आउ सब्भे सबूत पानी में, आउ खिस्सा खतम ।" अइसन फैसला ऊ रतिये के कर चुकले हल, सरसाम (delirium) में, ऊ क्षण में, जब ओकरा ई आद पड़लइ, कइएक तुरी ऊ उठके चल पड़े के प्रयास कइलकइ - "जल्दी से, जेतना जल्दी हो सके, सब कुछ फेंक देवे के चाही ।" लेकिन फेंक देना बहुत मोसकिल साबित होलइ । ऊ आधा घंटा तक, आउ शायद कुछ जादहीं समय तक, एकतेरीनिन्स्की नहर के किनारे घूमते रहलइ, आउ कइएक तुरी नहर में जाय वला सीढ़ी तरफ नजर डललकइ, जाहाँ-जाहाँ ओकरा ई मिललइ । लेकिन ऊ अपन इरादा के पूरा करे के बात सोचियो नयँ सकऽ हलइ - या तो सिड़हिया के छोर पे बेड़ा खड़ी रहऽ हलइ आउ ओकरा पर धोबिनियन कपड़ा धोते रहऽ हलइ, नयँ तो नाव खड़ी रहऽ हलइ, आउ सगरो लोग के झुंड अइसीं मँड़रइते रहऽ हलइ, एकरा अलावे किनारा पर से कहीं से भी, सगरो बगल से, ओकरा देखल आउ ऊ नजर में आ सकऽ हलइ - ई बात आशंका पैदा कर सकऽ हलइ, कि एगो अदमी खास उद्देश्य से निच्चे उतरलइ, रुकलइ आउ कुछ तो पनियाँ में फेंकब करऽ हइ । आउ अगर डिबिया डुब्बे नयँ, बल्कि उपलाय लगे, तब? हाँ, बिलकुल एहे बात हइ । कोय भी देखतइ । आउ अइसूँ ओकरा तरफ सब कोय अइसीं देखब करऽ हइ, रस्ता में मिलला पर ओकरा तरफ एकटक निहारऽ हइ, जइसे ओकन्हीं के खाली ओकरे से काम रहइ । "अइसन काहे हइ, आउ कि हमरा शायद अइसन लगऽ हइ ?", ऊ सोचलकइ ।
आखिरकार, ओकर दिमाग में अइलइ, कि की नेवा नद्दी पर कहीं जाना बेहतर नयँ होत ? हुआँ तो लोग कम होत, आउ देखवो नयँ करत, आउ प्रत्येक परिस्थिति में अधिक सुविधाजनक होत, आउ सबसे बड़गर बात - हियाँ के जगहियन के अपेक्षा अधिक दूर होत । आउ अचानक ओकरा अचरज होलइ - कइसे ऊ पूरे आधा घंटा चिंता-फिकिर में घूमते रहलइ, आउ ओहो खतरनाक जगह पे, आउ एकरा बारे पहिले सोचियो नयँ सकलइ ! आउ खाली-पीली पूरे आधा घंटा विवेकहीन काम में बरबाद कर देलकइ, आउ अइसन काम, जेकर निर्णय नीन में सरसाम (delirium) में कइल गेले हल! ऊ नितान्त अन्यमनस्क (absent-minded) आउ भुलक्कड़ होल जा रहले हल, आउ ऊ एकरा से वाकिफ हलइ । दृढ़संकल्प होके ओकरा जल्दी करे के चाही हल !
ऊ व॰ प्रोस्पेक्त (राजपथ, Avenue) होते नेवा नद्दी तरफ रवाना होलइ; लेकिन रस्ता में ओकर दिमाग में अचानक विचार अइलइ - "नेवा में काहे ? पानी में काहे ? की कहीं बहुत दूर जाना बेहतर नयँ होत, फेर चाहे टापू तरफ, आउ हुआँ कहीं एकान्त जगह में, जंगल में, कोय झाड़ी के निच्चे, सब कुछ गड़ देल जाय आउ पछान खातिर पेड़ में कोय निशान लगा देवल जाय ?" हलाँकि ऊ महसूस कर रहले हल, कि अभी तो ऊ सब कुछ साफ-साफ आउ सही ढंग से विचार करे के स्थिति में नयँ हइ, लेकिन ई विचार ओकरा त्रुटिहीन प्रतीत होलइ ।
लेकिन ओकरा किस्मत में टापू पर भी जायके नयँ बद्दल हलइ, आउ होलइ कुछ दोसरे - व॰ प्रोस्पेक्त से बाहर चौक पर अइला पर, ऊ अचानक बामा तरफ प्रवेशद्वार देखलकइ, जे सपाट देवार से घेरल अहाता में जा हलइ। दहिना तरफ, फाटक से लगले, चौमंजिला घर के बिन पोतल देवार अहाता में दूर तक चल गेले हल । बामा तरफ, फाटक से लगलहीं आउ सपाट देवार के समानान्तर, लकड़ी के एगो छरदेवारी कोय बीस कदम अहाता में जाके अचानक बामे मुड़ गेले हल । ई एगो घेरल-घारल सपाट जगह हलइ, जाहाँ कइएक तरह के समान पड़ल हलइ । दूर अहाता में, छरदेवारी के पीछू से, नीचगर छतवला, कारिख लगल पत्थल के शेड के कोना देखाय दे रहले हल, जे शायद कउनो प्रकार के मरम्मत के काम वला करखाना (वर्कशॉप) के हिस्सा हलइ । हियाँ पर शायद कोय गाड़ी बनावे वला, चाहे फिटर के दोकान हलइ, चाहे एहे प्रकार के आउ कोय चीज; सगरो, लगभग फाटक के शुरुए से, कोयला के बहुत सारा चूरा से कार-कार होल हलइ । "हिएँ कहीं फेंकके चल जायके चाही !" अचानक ओकर दिमाग में ई विचार अइलइ । अहाता के अन्दर केकरो नयँ देखके, ऊ फाटक से अन्दर घुसलइ आउ देखलकइ, कि फटकवा के बिलकुल नगीचे, छरदेवारी के बाद सटले नाली (गटर) हलइ (जइसन कि अकसर ओइसन घरवन में बनावल जा हइ, जाहाँ बहुत सारा फैक्टरी के मजदूर, सहकारी समिति के लोग, कोचवान लोग, वगैरह वगैरह रहऽ हइ), आउ नाली के उपरे, ओज्जी छरदेवारी पर, खल्ली से अइसन परिस्थिति में हमेशे के तरह लिक्खल हलइ - "हियाँ गाड़ी-छकड़ा खड़ी करे के सख्त मनाही हइ" । मतलब, ई तो आउ अच्छे बात हलइ, कि केकरो शक नयँ होतइ, कि अन्दर गेलइ आउ हुआँ अटक गेलइ । "हियाँ सब कुछ एक्के तुरी कहीं ढेर पे फेंकके निकस जाम !" एक तुरी आउ चारो तरफ नजर दौड़ाके, ऊ अपन हाथ जेभी में घुसा चुकले हल, कि अचानक, फाटक आउ नाली के बीच में, जेकर दूरी कोय एक अर्शीन (= 2 फुट 4 इंच) हलइ, ठीक देवाल के बाहरी हिस्सा में ओकर नजर एगो बड़का गो अनगढ़ पत्थल पर गेलइ, जेकर भार शायद कोय डेढ़ पूद (= 24.57 किलोग्राम) होतइ, आउ जे रोड के पत्थल के देवाल से सीधे सटले पड़ल हलइ । ई देवाल के पीछू में सड़क, फुटपाथ हलइ; राहगीर सब के, जे हमेशे अधिक संख्या में रहऽ हलइ, एद्धिर-ओद्धिर चले-फिरे के अवाज सुनाय दे रहले हल; लेकिन फाटक के पीछू में ओकरा कोय नयँ देख सकऽ हलइ, जब तक कि रोड से कहीं कोय अन्दर नयँ आ जाय, लेकिन जे होवे के बहुत-कुछ संभावना हलइ; ओहे से जल्दी करना जरूरी हलइ ।
ऊ पथलवा तरफ झुकलइ, ओकर उपरला हिस्सा के दुन्नु हाथ से कसके पकड़लकइ, पूरा जोर लगइलकइ आउ पथलवा के पलट देलकइ । पथलवा के निच्चे एगो छोटगर गड्ढा बन गेले हल; अपन जेभी में रक्खल सब्भे समान ऊ ओकरा में फेंके लगलइ । बटुआ सबसे उपरे पड़लइ, तइयो गढवा में आउ जगह बच्चल हलइ । बाद में ऊ फेर से पथलवा के पकड़लकइ, एक्के झटका में ओकरा उलटके पहिले जइसन हालत में कर देलकइ, आउ ऊ जब सीधा खड़ी होलइ, त ओकरा पथलवा थोड़े-सन उँचगर देखाय देलकइ । लेकिन ऊ जमीन के मट्टी खुरचके गोड़वा से ओकरा पथलवा के किनरवन में दाब देलकइ । अब कुछ नयँ देखाय दे हलइ । [1]
तब ऊ बाहर निकसलइ आउ चौक तरफ रवाना होलइ । फेर से क्षण भर में ओकरा पर बहुत गहरा, लगभग असहनीय प्रसन्नता हावी हो गेलइ, जइसन कि हाल में थाना में होले हल । "सारा सबूत दफन हो गेलइ ! आउ केक्कर, केक्कर दिमाग में ई पत्थल के निच्चे खोजे के विचार अइतइ ? ऊ हुआँ पर, शायद, जब से घर बनले ह, तब से पड़ल हकइ, आउ ओतने समय तक आउ पड़ल रहतइ । आउ अगर खोजियो लेल गेलइ, त हमरा बारे के सोचतइ ? सब खिस्सा खतम ! कोय सबूत नयँ !" आउ ऊ हँस पड़लइ । हाँ, ओकरा बाद में आद पड़लइ, कि ओकरा मने-मन, महीन-सन, बिन अवाज कइल, लमगर हँसी अइले हल, आउ लगातार हँसते रहले हल, लगातार हँसते रहले हल, जब ऊ चौक पार कर रहले हल । लेकिन जब ऊ के॰ बुलवार (वृक्षवीथि) में घुसलइ, जाहाँ परसुन ओकरा ऊ लड़की से भेंट होले हल, त ओकर हँस्सी अचानक चल गेलइ । दोसर विचार ओकर दिमाग में सरके लगलइ । अचानक ओकरा अइसनो लगलइ, कि ओकरा ऊ बेंच के सामने से गुजरते अब घिन बरतइ, जेकरा पर, ऊ लड़किया के चल गेला के बाद, तखनी बइठल सोच रहले हल, आउ ऊ मोछैल से फेर भेंट करना भी बहुत भारी पड़तइ, जेकरा ऊ बखत बीस कोपेक देलके हल - "भाड़ में जाय ऊ !"
ऊ अन्यमनस्क स्थिति में आउ द्वेषपूर्वक चारो बगली नजर डालते जा रहले हल । ओकर सब विचार कउनो एक्के मुख्य बिन्दु पर चक्कर काट रहले हल - आउ ऊ खुद अनुभव कर रहले हल, कि ई वास्तव में ओइसन मुख्य बिन्दुए हइ, कि अब, ठीक अभिये, आमने-सामने ई एक्के मुख्य बिन्दु पर अटकल हइ - कि ई दू महिन्ना के बाद पहिलहीं तुरी के बात हइ।
"आ भाड़ में जाय ई सब !" ऊ अचानक अपार द्वेष के दौरा (fit) में सोचलकइ । "अच्छऽ, अगर शुरू हो गेलइ, त शुरू हो गेलइ - भाड़ में जाय ऊ, आउ नयका जिनगी ! हे भगमान, कइसन बेवकूफी हइ ई ! ... आउ केतना झूठ बोललूँ आउ नीच हरक्कत कइलूँ आझ ! कुछ समय पहिले कइसन घिनौनापन से तलवा चटलूँ आउ खोशामद कइलूँ ऊ बेहद कमीना इल्या पित्रोविच के ! जबकि ई सब बकवास हइ ! हम थुक्कऽ ही ओकन्हीं पर, सब्भे पर, आउ ई बात पर, कि हम तलवा चटलूँ आउ खोशामद कइलूँ ! बात बिलकुल ऊ नयँ ! बात बिलकुल ऊ नयँ !"
अचानक ऊ रुक गेलइ; एगो नाया, बिलकुल अप्रत्याशित आउ बेहद सीधा-सादा प्रश्न अचानक ओकरा एक झटका में पटक देलकइ आउ कड़वाहट भरल अचरज में पाड़ देलकइ -
"अगर वास्तव में ई सब कुछ सोच-विचारके कइल जइतो हल, न कि मूर्खतावश; अगर तोर वास्तव में कोय निश्चित आउ पक्का लक्ष्य होतो हल, त कइसे तूँ अभी तक बटुआ के जाँचो नयँ कइलँऽ आउ ई जानवो नयँ करँऽ हँ, कि तोरा की मिललउ, आउ काहे लगी सब तकलीफ उठइलँऽ आउ अइसन नीच, गन्दा, गर्हित काम जान-बूझके कइलँऽ ? आउ वस्तुतः तूँ अभी ओकरा पानी में फेंक देवे ल चाहऽ हलँऽ, ई बटुआ के साथ-साथ आउ सब्भे समान, जे सब के तूँ अभी तक देखवो नयँ कइलँऽ हँ ... अइसन काहे ?"
हाँ, एहे बात हलइ; सब कुछ अइसीं हलइ । ऊ तो बल्कि एकरा बारे पहिलहूँ जानऽ हलइ, आउ ओकरा लगी ई नाया बिलकुल नयँ हइ; आउ जब रात में सब कुछ के पानी में फेंक देवे के फैसला कइल गेलइ, त ई सब फैसला बिन कउनो संकोच आउ एतराज के कइल गेलइ, लेकिन अइसे, मानूँ अइसीं वास्तव में होतइ, मानूँ आउ दोसरा कोय तरह से होना असंभव हइ ... हाँ, ऊ ई सब कुछ जानऽ हलइ आउ ओकरा सब आद हलइ; वास्तव में करीब-करीब कल्हींएँ अइसन फैसला कइल गेले हल, ठीक ओहे क्षण, जब ऊ सन्दूक पे बइठल हलइ आउ ओकरा से केस (बक्सा) निकासब करऽ हलइ ... बिलकुल एहे बात हलइ ! ... "ई बात ई कारण हइ, कि हम बेमार हकूँ", आखिरकार ऊ उदास मन से फैसला कइलकइ । "हम खुद्दे अपना के तकलीफ देलूँ आउ सतइलूँ, आउ खुद नयँ जानऽ हूँ, कि की कर रहलूँ हँ ... कल्हे, आउ परसुन, आउ ई सब्भे समय खुद के सतइलूँ ... हम चंगा हो जाम आउ ... खुद के नयँ सताम ... लेकिन अगर हम बिलकुल ठीक नयँ होवूँ तब ? हे भगमान ! ई सब से हम केतना तंग हो चुकलूँ हँ ! ..." ऊ बिन रुके चलल जाब करऽ हलइ । ओकरा कइसूँ ध्यान हटावे के बहुत मन कर रहले हल, लेकिन ओकरा समझ में नयँ आ रहले हल, कि ऊ की करे, चाहे की काम के हाथ लगावे । एगो नाया, दुर्निवार संवेदना लगभग हरेक क्षण ओकरा जादे आउ जादे शिकंजा में कस रहले हल - ई (संवेदना) एक प्रकार से असीम, सामने आल आउ चारो तरफ से घिरल सब्भे से लगभग भौतिक अरुचि, जिद्दी, द्वेषी, घिनौना हलइ । जेकरा से भी भेंट होवऽ हलइ ऊ सब्भे ओकरा खराब लगऽ हलइ - ओकन्हीं के चेहरा, चाल-ढाल, हाव-भाव सब घिनौना लगऽ हलइ । शायद ऊ केकरो पर बस थूक देते हल, चाहे दाँती कट लेते हल, अगर ओकरा से कोय बोलते हल ...
ऊ अचानक रुक गेलइ, जब ऊ बाहर निकसके वसिल्येव्स्की टापू पर, पुल के नगीच, छोटकी नेवा (नद्दी) के किनारे अइलइ । "अइकी हियाँ ऊ रहऽ हइ, ई घरवा में", ऊ सोचलकइ । "अरे ई की, ई तो लगऽ हइ कि हम बिलकुल रज़ुमिख़िन के पास पहुँच गेलिअइ ! फेर से ओहे खिस्सा, जइसन कि तखने ... लेकिन तइयो बहुत दिलचस्प हइ - खुद हम हियाँ अइलिअइ, कि बस खाली हम चलते-चलते हियाँ पहुँच गेलिअइ ? खैर, बात एक्के हइ; हम कहलूँ हल ... परसुन ... कि बाद में हम दोसर दिन ओकरा हीं जाम; खैर, एकरा में की रक्खल हइ, जइबइ ! जइसे कि हम अभी जाइए नयँ सकऽ हिअइ ..."
ऊ उपरे चढ़के रज़ुमिख़िन के पास पचमा मंजिल पर गेलइ ।
ऊ घरवे पर हलइ, अपन दड़बा में, आउ अभी व्यस्त हलइ, लिख रहले हल, आउ खुद्दे दरवाजा खोललकइ । चार महिन्ना से ओकन्हीं के आपस में मिलना नयँ होले हल । रज़ुमिख़िन अपन चिथड़ा होल ड्रेसिंग गाउन में बइठल हलइ, नंगे पैर में चप्पल डालले, बाल बिखरल, बिन दाढ़ी बनइले, आउ बिन नहइले-धोले । ओकर चेहरा पर अचरज देखाय पड़ रहले हल ।
"अरे, तूँ !" ऊ चिल्लइलइ, अन्दर घुस्सल साथी के आपादमस्तक देखते; फेर थोड़े देर चुप रहलइ आउ सीटी बजइलकइ।
"की एक्के तुरी एतना खराब हालत हकउ ? अरे, भाय, तूँ तो हमरो मात दे देलँऽ", ऊ आगे बोललइ, रस्कोलनिकोव के चिथड़ा पोशाक देखते । "अरे, बइठ तो जो, थक्कल-माँदल होतँऽ !" आउ जब ऊ मोमजामा (oilcloth) मढ़ल तुर्की सोफा पर लुढ़क गेलइ, जे ओकर अप्पन वला से भी जादे खराब हलइ, रज़ुमिख़िन अचानक समझ गेलइ, कि ओकर अतिथि तो बेमार हइ ।
"अरे, तूँ तो गम्भीर रूप से बेमार हकँऽ, तूँ जानऽ हँ ?" ऊ ओकर नब्ज चेक करे लगलइ; रस्कोलनिकोव अपन हथवा घींच लेलकइ ।
"जरूरत नयँ", ऊ बोललइ, "हम अइलिअउ ... बात ई हइ - हमरा पास टीसनी के काम बिलकुल नयँ ... हमर इच्छा हलइ ... बल्कि ई कि हमरा कोय टीसनी के काम बिलकुल नयँ चाही ..."
"आ तूँ जानऽ हँ कि की बात हउ ? तोरा वास्तव में सरसाम हो गेलो ह !" ओकरा लगातार गौर से देख रहल रज़ुमिख़िन बोललइ ।
"नयँ, हमरा सरसाम नयँ हके ..."
रस्कोलनिकोव सोफा पर से उठ खड़ी होलइ । रज़ुमिख़िन के फ्लैट तरफ ज़ीना चढ़ते ऊ ई शायद नयँ सोचलके हल, कि ओकरा साथ आमना-सामनी हो जइतइ । अब तो, एक क्षण में, अपन अनुभव से ऊ अन्दाज लगा लेलकइ, कि अभी ऊ दुनियाँ भर में केकरो से, चाहे ऊ कोय रहे, आमने-सामने होवे के हालत में नयँ हइ । ओकर पित्त खौले लगलइ । ऊ जइसीं रज़ुमिख़िन के दहलीज पार कइलकइ, तखनिएँ से ओकरा गोस्सा से लगभग दम घुट्टे लगलइ ।
"अलविदा !" अचानक ऊ बोललइ आउ दरवाजा तरफ बढ़लइ ।
"अरे ठहर, ठहर, तूँ भी अजीब अदमी हकँऽ !"
"नयँ, जरूरत नयँ ! ..." अपन हाथ दोबारा छोड़इते ऊ दोहरइलकइ ।
"अरे, त तूँ अइलँऽ हल काहे लगी ! तोर माथा के पेंच ढीला तो नयँ हो गेलो ह ? अरे, देख, ई तो ... सरासर हमर अपमान हकउ । हम अइसे नयँ जाय देबउ ।"
"अच्छऽ, त सुन - हम तोरा भिर अइलिअउ, काहेकि, तोरा छोड़के आउ केकरो नयँ जानऽ हूँ, जे हमरा मदत कर सके ... शुरुआत करे में ... काहेकि, ऊ सब में सबसे अच्छा, मतलब बुद्धिमान हकहीं, आउ न्याय कर सकऽ हीं ... लेकिन अब जे हम देखऽ ही, त लगऽ हके कि हमरा कुच्छो नयँ चाही, सुनऽ हीं, बिलकुल कुछ नयँ ... न केकरो मदत आउ न हमदर्दी ... हम खुद ... अकेल्ले ... बस काफी हो गेलउ ! हमरा शांति से रहे दे !"
"अरे, एक मिनट तो ठहर, बाँगड़ू ! बिलकुल पगला गेलऽ हँ ! जइसन तोर मर्जी, हमरा की फरक पड़ऽ हउ । देखऽ हँ - हमरो तो टीसनी के काम नयँ हके, भाड़ में जाय टीसनी, लेकिन बजार में एगो पुस्तक-बिक्रेता हकइ, ख़ेरुविमोव, जे खुद अपने आप में टीसनी के जगह लेले हइ । ओकर बदले तो हम सेठो के घर में पाँच-पाँच टीसनी नयँ करूँ । ऊ अइसन बढ़ियाँ प्रकाशन के काम करऽ हइ, प्राकृतिक विज्ञान के छोटगर-छोटगर पुस्तक प्रकाशित करऽ हइ - आउ केतना बिक्कऽ हइ ऊ ! खाली शीर्षकवे से लगऽ हइ कि पइसा वसूल हो गेल !"
तूँ हमेशे कहते रहलँऽ हँ कि हम बेवकूफ हिअइ; लेकिन भगमान कसम, भाय, दुनियाँ में हमरो से जादे बेवकूफ हकइ ! अब ऊ प्रवृत्ति पर सरके लगले ह; खुद कुछ नयँ अनुभव करऽ हइ, लेकिन वास्तव में हम प्रेरणा दे हिअइ। अइकी हियाँ जर्मन पाठ के दू पन्ना आउ थोड़े सन अधिक हइ - हमर मत में एक प्रकार के मूर्खतम धोखेबाजी हइ - एक शब्द में, एकरा में ई बात के चर्चा कइल गेले ह कि औरत इंसान हइ, कि इंसान नयँ हइ । आउ वस्तुतः सोल्लास साबित कइल गेले ह, कि ऊ इंसान हइ । ख़ेरुविमोव ई नारी-समस्या के क्षेत्र में प्रकाशन के तैयारी कर रहले ह; हम एकर अनुवाद कर रहलिए ह; ई अढ़ाय पन्ना के पाठ के विस्तृत करके छो पन्ना बना देतइ, हमन्हीं आधा पृष्ठ के कोय बहुत शानदार आउ भारी-भरकम शीर्षक दे देबइ आउ आधा रूबल एकर कीमत रखबइ । एकरा से काम चल जइतइ ! अनुवाद खातिर हमरा हरेक पन्ना पर छो रूबल दे हइ, मतलब, कुल मिलाके पनरह रूबल मिलत, आउ छो रूबल हम पेशगी लेलिए हल । ई खतम होला पर, ह्वेल के बारे अनुवाद चालू करे वला हिअइ, बाद में रूसो के फ्रेंच पुस्तक "Les Confessions" (स्वीकारोक्ति) के द्वितीय भाग से कुछ बेहद नीरस गपशप के भी मार्क कर लेलिए ह, जेकर अनुवाद करते जइबइ; ख़ेरुविमोव के कोय तो बतइलके ह, कि रूसो अपन प्रकार के मानूँ रूस के रादिश्शेव हलइ [2] । वस्तुतः ओकर बात के खंडन नयँ करऽ हिअइ, भाड़ में जाय ऊ ! अच्छऽ, त "की औरत इंसान हइ ?" [3] के दोसरा पन्ना अनुवाद खातिर लेवे लगी चाहऽ हँ ? अगर चाहऽ हँ, त अभी पाठ ले ले, कलम ले ले, आउ कागज - ई सब कुछ हुएँ से मिल्लऽ हइ - आउ तीन रूबल लेते जो; चूँकि हम पूरे अनुवाद खातिर पेशगी लेलिए हल, पहिला पन्ना आउ दोसरा पन्ना लगी, मतलब, तीन रूबल सीधे तोर हिस्सा में पड़तउ । आउ जब पन्ना पूरा करमँऽ - त आउ तीन रूबल मिलतउ । हाँ, आउ एक बात, किरपा करके हमरा तरफ से ई बात के कोय एहसान नयँ समझ । एकर उलटा, जइसीं तूँ अन्दर घुसलँऽ, तभिए हम समझ गेलिअउ, कि तूँ हमर कइसे मदतगार होमँऽ । पहिला बात, हमर हिज्जे जरी कमजोर हके, आउ दोसर बात, जर्मन में कभी-कभी हमर दिमाग नयँ काम करऽ हके, आउ जादेतर हम अपने मन से गढ़के डाल दे ही आउ एहे बात से संतोष कर ले ही कि एकरा (मूल पाठ) से कुछ बेहतरे साबित होत । लेकिन के जानऽ हइ, हो सकऽ हइ, कि ऊ बेहतर नयँ, बल्कि आउ बत्तर निकसइ ... ई काम लेमँऽ कि नयँ ?
रस्कोलनिकोव जर्मन लेख के पन्ना ले लेलकइ, तीन रूबल लेलकइ, आउ बिन एक्को शब्द बोलले, बाहर निकस गेलइ । रज़ुमिख़िन अचरज से ओकरा जइते देखते रहलइ । लेकिन पहिलौका गली (lane) तक पहुँचला पर रस्कोलनिकोव अचानक वापस लौट गेलइ, फेर से रज़ुमिख़िन के फ्लैट जाय लगी ज़ीना पर चढ़े लगलइ, आउ जर्मन पाठ के पन्ना आउ तीन रूबल टेबुल पर धरके, फेनु मुँह से बिन कोय शब्द निकासले, बाहर चल पड़लइ ।
"अरे, तोरा कम्पोन्माद (delirium tremens) तो नयँ हो गेलो ह !" रज़ुमिख़िन आखिरकार ताव में आके चिल्लइलइ । "तूँ नाटक काहे ल कर रहलँऽ हँ ! तूँ हमरो पागल बना देलँऽ ... अरे, त फेर हमरा भिर अइवे काहे ल कइलँऽ हल, शैतान?"
"नयँ चाही ... अनुवाद के काम ...", ज़ीना पर उतरते रस्कोलनिकोव बड़बड़इलइ ।
"त, शैतान के बच्चे, तोरा आखिर की चाही ?", उपरे से रज़ुमिख़िन चिल्लइलइ । ऊ चुपचाप ज़ीना से उतरते रहलइ ।
"अरे, तूँ ! तूँ काहाँ रहँऽ हँ ?"
कोय जवाब नयँ अइलइ ।
"अरे, भाड़ में जो ! ..."
लेकिन रस्कोलनिकोव तो निकसके सड़क पर पहुँच चुकले हल । निकोलायेव्स्की पुल पर ओकरा साथ एगो बहुत अप्रिय घटना हो जाय के चलते ऊ एक तुरी आउ पूरा तरह से होश-हवास में आ गेलइ । एगो कल्यास्का (घोड़ा-गाड़ी) के कोचवान ओकर पीठिया पर कसके एक चाबुक जमइलकइ, ई बात लगी कि ऊ घोड़वा के गोड़वा तर दबते-दबते बचलइ, हलाँकि कोचवान तीन-चार तुरी ओकरा तरफ चिल्लाके सवधान कइलके हल । चाबुक के चोट पड़ला से ऊ एतना गोस्सा हो गेलइ, कि ऊ उछलके रेलिंग (जंगला) तरफ चल गेलइ (मालूम नयँ काहे ऊ पुल के बीचोबीच से जा रहले हल, जाहाँ गाड़ी आवऽ जा हइ, आ अदमी हुआँ से पैदल नयँ जा हइ), आउ गोस्सा से दाँत पिस्से लगलइ । जाहिर हइ, चारो तरफ से हँस्सी फूट पड़लइ ।
"ठीके होलइ !"
"दुष्ट कहीं के !"
"मालूम हइ, पीयल होवे के ढोंग करऽ हइ आउ जान-बूझके चक्का के निच्चे आ जा हइ; आउ तूँ एकर जवाब देते रहऽ ।"
"ई ओकन्हीं सब के धंधा हइ, श्रीमान, ई धंधा हइ ..."
लेकिन ओहे क्षण, जब ऊ रेलिंग भिर अपन पीठ सहलइते खड़ी हलइ आउ अभियो भौंचक्का होल, आउ गोस्सा से कल्यास्का (घोड़ागाड़ी) के दूर जइते देखब करऽ हलइ, कि अचानक ओकरा महसूस होलइ, कि कोय ओकर हथवा पर पइसा डालब करऽ हइ । ऊ देखलकइ - एगो वइसगर व्यापारी घराना के औरत हलइ, सिर पे रूमाल आउ बकड़ी के खाल के बश्माक (जुत्ती) पेन्हले, आउ ओकर साथे एगो लड़की, हैट लगइले आउ हरियर छतरी के साथ, शायद ओकर बेटी हलइ । "ले ले, बबुआ, भगमान के नाम पर ।" ऊ ले लेलकइ आउ ओकन्हीं आगे बढ़ गेलइ । ई बीस कोपेक के सिक्का हलइ । ओकर बस्तर आउ चेहरा से ओकन्हीं ओकरा शायद भिखारी समझ लेलके हल, जेकरा सड़क पर वस्तुतः आधा कोपेक के संग्राहक मानल जा हलइ, लेकिन ओकरा वास्तव में बीस कोपेक मिल गेलइ, जे ओकरा चाबुक के चोट सहे खातिर हलइ, जेकरा चलते ओकन्हीं के दया आ गेले हल ।
ऊ बीस कोपेक के सिक्का के हाथ में दाबले कोय दस कदम आगे बढ़लइ आउ अपन चेहरा नेवा नद्दी दने कर लेलकइ, राजमहल के दिशा में [4] । असमान में कुच्छो बादर नयँ हलइ, आउ पानी लगभग नीला हलइ, जे नेवा में बहुत विरले होवऽ हइ । प्रधान गिरजाघर (cathedral) के गुंबद, जे हियाँ से देखला पर जेतना सुहावन लगऽ हइ, ओतना आउ कउनो जगह से नयँ, पुल पर से, छोटका गिरजाघर (chapel) से कोय बीस कदम दूर, सूर्य के प्रकाश में चमक रहले हल, आउ स्वच्छ हवा से होके ओकर हरेक आभूषण भी स्पष्ट देखाय देब करऽ हलइ [5] । चाबुक के दरद दूर हो गेलइ, आउ रस्कोलनिकोव चोट के बारे भुलियो गेलइ; अब एगो बेचैन करे वला आउ बिलकुल अस्पष्ट विचार पूरा तरह से ओकर दिमाग में छाल हलइ । ऊ खड़ी-खड़ी क्षितिज तरफ देर तक एकटक देखते रहलइ; ई जगह ओकरा विशेष रूप से परिचित हलइ । जब ऊ यूनिवर्सिटी में पढ़ाय खातिर जा हलइ, त साधारणतः, विशेष रूप से घर वापिस आते बखत, ऊ खास एहे जग्गह पर रुक जा हलइ आउ एकटक ई मनोरम दृश्य के अवलोकन करते रहऽ हलइ (अइसन ओकरा साथ करीब सो तुरी होले होत), आउ हरेक तुरी मस्तिष्क में उत्पन्न अपन एगो अस्पष्ट आउ असमाधेय भावना पर अचरज करऽ हलइ । ई अद्भुत दृश्य से हमेशे ओकरा पर से एगो अव्याख्येय शीतल हावा बहऽ हलइ; ई शानदार तस्वीर ओकरा लगी बिलकुल गोंग आउ बहिर रूह लगऽ हलइ ... ऊ हर तुरी ई धुंधला आउ रहस्यमय छाप पर अचंभा में पड़ जा हलइ आउ खुद पर विश्वास नयँ करके, ई पहेली के समाधान के भविष्य लगी छोड़ दे हलइ । अब अचानक आकस्मिक रूप से ओकरा ई सब पहिलौका प्रश्न आउ घबराहट के बारे आद पड़ गेलइ, ओकरा लगलइ, कि अभी ओकरा ई सब के आद संयोगवश नयँ पड़लइ । खाली एहे बात ओकरा वहशी आउ अजीब लगलइ, कि ऊ ठीक ओहे जगह पर रुकलइ, जाहाँ पहिले रुक्कऽ हलइ, मानूँ ऊ वास्तव में कल्पना कइलकइ, कि अब ऊ ओहे बात के बारे सोच सकऽ हइ, जइसे कि पहिले, आउ ओहे सब पहिलौका विषय आउ चित्र में दिलचस्पी ले सकऽ हइ, जेकरा में ... कुच्छे समय पहिले दिलचस्पी ले हलइ । ओकरा हँसियो बरे नियन लगलइ, आउ तइयो साथे-साथ ओकर छाती में दरद अनुभव होवे एतना संकुचन (constriction) हलइ । अब ओकरा पहिलौका सब्भे अतीत, आउ पहिलौका विचार, आउ पहिलौका समस्या, आउ पहिलौका विषय-वस्तु, आउ पहिलौका स्मृति, आउ ई सब्भे मनोरम दृश्य, आउ ऊ खुद, आउ सब, सब कुछ एक प्रकार के गहराई में, निच्चे, मोसकिल से ओकरा गोड़ के निच्चे देखाय देवे लायक प्रतीत हो रहले हल ... ओकरा लग रहले हल, कि ऊ उपरे कहीं उड़ल जा रहले ह, आउ सब कुछ ओकर आँख के सामने से ओझल होल जा रहले ह ... अनजाने में हाथ घुमइला पर अचानक ओकरा मुट्ठी में दाबल बीस कोपेक के सिक्का के अनुभव होलइ । ऊ हाथ खोललकइ, पइसवा तरफ एकटक देखते रहलइ, फेर अपन बाँह के जोर से घुमाके पइसवा के पानी में फेंक देलकइ; तब मुड़लइ आउ घर तरफ रवाना हो गेलइ । ओकरा लगलइ, कि ऊ क्षण ऊ मानूँ कैंची से अपने आप के सब कोय आउ सब कुछ से काटके अलग कर लेलक ह।
ऊ घर पर पहुँचलइ तब साँझ हो रहले हल, मतलब, ऊ कोय छो घंटा तक चलते रहले हल । ऊ काहाँ से आउ कइसे लौटके आल, ओकरा कुछ आद नयँ हलइ । कपड़ा उतारके आउ दौड़ा-दौड़ा के बेदम कइल घोड़ा के तरह काँपते ऊ सोफा पर पड़ गेलइ, ओवरकोट घींचके खुद पर डाल लेलकइ आउ तुरते ओकरा गहरा नीन आ गेलइ…
ऊ गोधूलिवेला के बखत एगो भयानक चीख से जग पड़लइ । हे भगमान, कइसन चीख हलइ ई ! अइसन अप्राकृतिक ध्वनि, अइसन करुण क्रन्दन, चीख, किरकिराहट, आँसू, लात-घुँस्सा आउ गारी ऊ कभियो नयँ सुनलके हल, आउ न देखलके हल । अइसन पाशविकता के, अइसन क्रोधावेश के ऊ कल्पनो नयँ कर सकऽ हलइ। भय से ऊ उठ गेलइ आउ अपन बिछौना पर बइठ गेलइ, हरेक पल ओकर दिल बइठल जा हलइ आउ पीड़ा महसूस कर रहले हल । लेकिन लड़ाय-झंझट, चीख, आउ गाली-गलौज के अवाज लगातार तेज होल जा हलइ । आउ तब ओकरा बेहद अचरज होलइ, जब ओकरा अचानक अपन मकान-मालकिन के अवाज सुनाय देलकइ । ऊ बिलख रहले हल, चिल्ला रहले हल आउ विलाप कर रहले हल, आउ तेजी से, जल्दी-जल्दी, मुँह से अइसे शब्द निकास रहले हल, जेकरा समझना असंभव हलइ, कोय बात के बारे निवेदन करते - शायद, ई बात खातिर कि ओकरा पिट्टल नयँ जाय, काहेकि ओकरा ज़ीना पर बेरहमी से पिट्टल जा रहले हल । पिटाई करे वला के अवाज द्वेष आउ गोस्सा से एतना भयानक हो गेले हल, कि ऊ खाली घरघरा रहले हल, लेकिन तइयो पिट्टे वला कुछ तो बोल रहले हल, आउ ओहो तेजी से, अस्पष्ट रूप से, जल्दी-जल्दी आउ बड़बड़इते । अचानक रस्कोलनिकोव पत्ता के तरह कँप्पे लगलइ - ऊ ई अवाज पछान गेलइ; ई अवाज इल्या पित्रोविच के हलइ । इल्या पित्रोविच हियाँ ! आउ मकान-मालकिन के पिट्टब करऽ हइ ! ऊ ओकरा लतिया रहले हल, ओकर मथवा के सिड़हिया पर पटक रहले हल - ई बात तो साफ हलइ, चीख आउ चोट के सुनाय दे रहल अवजवा से समझल जा सकऽ हलइ ! की बात हइ, दुनियाँ उलट-पुलट गेलइ की ? सब्भे मंजिल से, पूरे ज़ीना पर से लोग के भीड़ जमा होवे के अवाज सुनाय देब करऽ हलइ; लोग के बोले के, अचरज से चिल्लाय के, लोग के उपरे आवे के, दरवाजा खटखटावे के, जोर से बन करे के, आउ धौगे के अवाज सुनाय देब करऽ हलइ । "लेकिन आखिर काहे लगी, आखिर काहे लगी, आउ ई कइसे संभव हो सकऽ हइ !", ऊ कइएक तुरी दोहरइलकइ, गंभीरतापूर्वक सोचते, कि ऊ बिलकुल पागल हो गेले ह । लेकिन नयँ, ओकरा साफ-साफ सुनाय दे रहले ह ! ... लेकिन, एकर मतलब ई हइ, कि अब ओकरो पास ओकन्हीं अइते जइतइ, अगर ई बात हइ, "काहेकि ... पक्का बात हइ, ई सब कुछ ओकरे चलते ... कल के सिलसिले में ... हे भगमान !" ऊ दरवाजा के सिटकिनी लगावे ल चहलकइ, लेकिन ओकर हाथ उठ नयँ पइलइ ... आउ ई बेकारो हलइ! भय, बरफ नियन, ओकर दिल के चारो तरफ से जकड़ लेलके हल, ओकरा सता रहले हल, ओकरा ठिठुरा देलके हल ... लेकिन आखिर के, ई सब हल्ला-गुल्ला पूरे दस मिनट चलला के बाद धीरे-धीरे शांत पड़े लगलइ । मकान-मालकिन कराह रहले हल, आह-ओह कर रहले हल, इल्या पित्रोविच अभियो लगातार धमका आउ गरिया रहले हल ... लेकिन अइकी आखिर, लगऽ हइ, ऊ शांत पड़ गेलइ; अब ओकर कुछ अवाज नयँ सुनाय देब करऽ हलइ; "की, चल गेलइ ! हे भगमान !" हाँ, अइकी मकन-मलकिनियों जाब करऽ हइ, अभियो लगातार कराहते आउ कनते ... आउ अइकी ओकर दरवाजा खटाक से बन हो गेलइ ... आउ अइकी भीड़ बिखर रहले ह, ज़ीना से सब कोय फ्लैट में जा रहले ह - 'ओह' कर रहले ह, वाद-विवाद कर रहले ह, एक दोसरा के पुकार रहले ह, कभी अपन बोली के उँचगर करके चिल्लाहट तक पहुँचा रहले ह, त कभी निच्चे करके फुसफुसाहट तक । लगऽ हइ, ओकन्हीं कइए गो हलइ; लगभग पूरा के पूरा घर दौड़के जामा हो गेले हल । "लेकिन, हे भगमान, की ई सब संभव हइ ! आउ काहे लगी, काहे लगी ऊ हियाँ अइले हल!"
थकके चूर होल रस्कोलनिकोव सोफा पर गिर गेलइ, लेकिन ऊ अपन आँख नयँ बन कर पइलकइ; अइसन वेदना, असीम भय के अइसन असहनीय अनुभूति, जेकरा ऊ कभियो अनुभव नयँ कइलके हल, ऊ आधा घंटा तक पड़ल रहलइ। अचानक एगो तेज रोशनी ओकर कमरा के चमका देलकइ - नस्तास्या मोमबत्ती आउ शोरबा (सूप) के प्लेट लेके अन्दर घुसलइ । ओकरा तरफ ध्यान से देखके आउ ई जानके कि ऊ सुत्तल नयँ हइ, ऊ मोमबत्ती के टेबुल पर धइलकइ आउ लावल समान के सजावे लगलइ - रोटी, नीमक, प्लेट, चम्मच ।
"निश्चित रूप से तूँ कल से कुछ नयँ खइलऽ ह । दिन भर तो एने-ओने भटकते रहलऽ ह, आउ बोखार से पूरा देह कँप रहलो ह ।
"नस्तास्या ... मकान-मालकिन के काहे लगी पिट्टब करऽ हलइ ?"
ऊ एकटक ओकरा तरफ देखलकइ ।
"के मकान-मालकिन के पिट्टब करऽ हलइ ?"
"अभी ... आध घंटा पहिले, इल्या पित्रोविच, पुलिस चीफ के सहायक, ज़ीना पर ... काहे लगी ऊ एतना बेरहमी से ओकरा पिटलकइ ? आउ ... ऊ अइले हल काहे लगी ? ..."
नस्तास्या चुपचाप नाक-भौं सिकोड़ले ओकरा देखलकइ आउ देर तक देखते रहलइ । ओकरा अइसे देखला से बहुत खराब लगलइ, डरो लगलइ ।
"नस्तास्या, तूँ चुप काहे हकहीं ?", ऊ आखिरकार डरते-डरते ओकरा धीमे अवाज में पुछलकइ ।
"ई खून हइ", आखिरकार ऊ जवाब देलकइ, धीरे से आउ मानूँ अपने आप के कहते ।
"खून ! ... कइसन खून ? ...", देवाल तरफ पीछू हटते ऊ बड़बड़इलइ, ओकर चेहरा पीयर पड़ गेले हल ।
नस्तास्या चुपचाप ओकरा तरफ लगातार देखते रहलइ ।
"हम खुद सुनलिए हल ... हम सुत्तल नयँ हलिअइ ... हम बइठल हलिअइ", ऊ आउ जादे डरते-डरते जवाब देलकइ । "हम देर तक सुनते हलिअइ ... पुलिस चीफ के सहायक अइले हल ... ज़ीना पर सब कोय दौड़ते अइलइ, सब्भे फ्लैट से ..."
"हियाँ तो कोय नयँ अइले हल । तोरा में ई खून चिल्ला रहलो ह । जब एकरा लगी कोय निकास नयँ रहऽ हइ, आउ यकृत (लिवर) में जम्मे लगऽ हइ, त अइसीं लगे लगऽ हइ ... तूँ कुछ खइबऽ न ?"
ऊ कुछ जवाब नयँ देलकइ । नस्तास्या अभियो ओकरा भिर झुकके खड़ी रहलइ, ओकरा तरफ एकटक देखते रहलइ आउ बाहर जाय के नाम नयँ लेलकइ ।
"कुछ पीये ल दे दे ... नस्तस्यूश्का ।"
ऊ ज़ीना से उतरके निच्चे गेलइ आउ कोय दू मिनट के बाद उज्जर मट्टी के बरतन में पानी लेके अइलइ; लेकिन एकर आगे की होलइ, ओकरा कुछ आद नयँ रहलइ । ओकरा खाली एतने आद रहलइ, कि ठंढा पानी के एक घूँट पिलके हल आउ बरतन से कुछ पानी अपन सीना पर छलका देलके हल । ओकर बाद ऊ बेहोश हो गेले हल ।
Posted by नारायण प्रसाद at 12:30 AM
Labels: अनूदित साहित्य, उपन्यास
No comments:
Subscribe to: Post Comments (Atom)

robotstxt: allowed

filter: keep


text:
Thursday, November 27, 2014
अपराध आउ दंड - भाग – 1 ; अध्याय – 5
अपराध आउ दंड
भाग – 1
अध्याय – 5
"अरे हाँ, हम तो हाल में रज़ुमिख़िन के पास काम माँगे खातिर जायके सोचब करऽ हलिअइ, कि ऊ हमरा कहीं टीसनी पढ़ावे के काम दिलवा दे, चाहे आउ दोसरा कुछ ...", रस्कोलनिकोव के ध्यान में अइलइ, "लेकिन अभी हमरा ऊ कइसे मदत कर सकतइ ? मान लेल जाय कि ऊ हमरा लगी टीसनी पढ़ावे के इंतजाम कर दे हइ, मान लेल जाय कि ऊ अपन आखरी कोपेक के भी हिस्सेदार बना दे हइ, अगर ओकरा पास कोय कोपेक रहइ तो, ताकि हम जुत्तो खरीद सकिअइ, आउ पोशाको दुरुस्त कर लिअइ ताकि हम टीसनी पढ़ावे जाय के लायक हो जइअइ ... हूँ ... ठीक हइ, लेकिन एकर आगे ? पाँच कोपेक के सिक्का से हम की करबइ ? की अखनी हमरा वास्तव में ओकर जरूरत हके ? सच में, रज़ुमिख़िन के पास जाना तो हास्यास्पद हकइ ..."
ई सवाल, कि ऊ रज़ुमिख़िन के पास काहे लगी जा रहल हल, ओकरा ओकरो से जादे परेशान करब करऽ हलइ, जेतना कि ओकरा खुद्दे आभास हलइ; बड़ी बेचैनी से ऊ एकरा में कोय खतरनाक अर्थ खोजब करऽ हलइ, हलाँकि देखे में ई बहुत सधारण बात हलइ ।
"त की वास्तव में हम खाली रज़ुमिख़िन के मदत से सब कुछ ठीक-ठाक कर लेवे ल चाहऽ हलिअइ आउ सब कुछ के समाधान रज़ुमिख़िन में पइलिए हल ?" ऊ अचरज से खुद के पुछलकइ ।
ऊ सोच रहले हल आउ अपन निरार रगड़ रहले हल, आउ विचित्र बात हलइ कि कइसूँ संयोग से, अचानक आउ अपने आप, बहुत देर सोचला के बाद, ओकर दिमाग में एगो अनोखा विचार अइलइ ।
"हूँ ... रज़ुमिख़िन के पास", ऊ अचानक बोललइ, बिलकुल शांत भाव से, मानूँ कोय अन्तिम दृढ़ निश्चय के अर्थ में, "रज़ुमिख़िन के पास तो जइबइ, ई पक्का हइ ... लेकिन - लेकिन अभी नयँ ... हम ओकरा हीं ... दोसरा दिन, ओक्कर बाद जइबइ, जब ऊ काम पूरा हो जइतइ आउ जब सब कुछ नया सिरा से चालू होतइ ..."
आउ अचानक ऊ होश में आ गेलइ ।
"ओकर बाद", ऊ बेंच पर से उछलते चिल्ला उठलइ, "लेकिन वास्तव में अइसन होतइ ? की वास्तव में संभव हइ कि अइसन होतइ ?"
ऊ बेंच छोड़के रवाना हो गेलइ, आउ लगभग दौड़ते गेलइ; ओकर इरादा वापिस घर तरफ जायके हलइ, लेकिन घर जायके नाम से ओकरा अचानक बहुत घृणा होवे लगलइ - हुआँ तो, कोनमा में, ई अनवारी में तो अइकी एक महिन्ना से पकिए रहले हल, ओहे से ऊ नाक के सीध में रवाना होलइ ।
ओकर घबराहट के सिहरन एक प्रकार के बोखार के रूप धारण कर लेलकइ; ओकरा कँपकँपी के भी अनुभव हो रहले हल; अइसन गरमी में ओकरा ठंढ लग रहले हल । मानूँ प्रयास करके, लगभग अनजाने में, कोय आन्तरिक आवश्यकता के कारण, ऊ अपन सामने आवे वला सब कुछ के ध्यान से देखे लगइ, मानूँ अपन ध्यान हटावे खातिर जोर लगाके कुछ ढूँढ़ रहल होवे, लेकिन एकरा में ओकरा बुरा तरह से विफलता के मुँह देखे पड़इ, आउ हरेक पल ऊ सोच में डूब जाय । आउ जब चौंकके ऊ फेर सिर उठाबइ आउ चारों तरफ नजर दौड़ाबइ, त तुरतहीं भूल जाय कि अभी ऊ की सोच रहले हल आउ एहो कि ऊ कहाँ जा रहले हल । ई तरह से ऊ पूरा वसिलेव्स्की टापू पार कर गेलइ, आउ छोटकी नेवा नद्दी पहुँच गेलइ, पुल पार कइलकइ आउ टपुअन [1] तरफ मुड़ गेलइ । हरियाली आउ ताजगी शुरू में ओकर थकल-माँदल आँख के अच्छा लगलइ, जे शहर के धूरी-गरदा, चूनापुताई, आउ बड़गर-बड़गर, संकीर्ण आउ चारों तरफ से घेरले एक प्रकार से बोझ नियन डालले मकान सब के अभ्यस्त हलइ । हियाँ न तो कोय दमघोंटू बंद-बंद वातावरण, न तो बदबू, आउ न तो कोय कलाली हलइ । लेकिन जल्दीए ई नयका, सुखद अनुभव पीड़ादायक आउ चिड़चिड़ाहट पैदा करे वला हो गेलइ । कभी ऊ हरियाली के बीच सुसज्जित दाचा (उपनगरीय या देहाती बंगला, ग्रीष्मगृह) के सामने रुक जाय, छरदेवाली के पार एकटक देखते रहइ, दूर के बालकोनी (छज्जा) आउ टेरेस (खुलल छत) पर सज्जल-धज्जल औरतियन पर नजर डालइ, आउ बाग में दौड़ते बुतरुअन पर । फूल पर ओकर ध्यान विशेष रूप से आकर्षित होवइ; ओकरा ऊ जादे देरी तक देखते रहइ । ओकरा शानदार कल्यास्का (बग्घी), घोड़ा पर सवार औरत आउ मरद से भेंट होबइ; ओकन्हीं के ऊ उत्सुकता से देखते रहइ आउ एकर पहिले कि ओकन्हीं नजर से ओझल हो जाय, ऊ ओकन्हीं के भुलियो जाय । एक तुरी ऊ रुक गेलइ आउ अपन पइसा गिन्ने लगलइ - पता चललइ कि लगभग तीस कोपेक हकइ । "बीस पुलिसवला के, तीन नस्तास्या के चिट्ठी खातिर - मतलब कि मरमेलादोव परिवार के कल्हे सनतालीस कोपेक, चाहे पचास देलिअइ", नयँ मालूम काहे लगी ऊ हिसाब करते सोचलकइ, लेकिन तुरते ऊ एहो भूल गेलइ कि जेभी से पइसा काहे लगी निकसलके हल । ओकरा एकरा बारे तब आद पड़लइ, जब ऊ एगो भोजनालय के सामने से गुजर रहले हल, जे एगो ढाबा के रूप में हलइ, आउ ओकरा लगलइ कि भूख लगल हके । ढाबा में जाके ऊ एक गिलास वोदका पिलकइ आउ एक प्रकार के समोसा खइलकइ । एकरा ऊ फेर रस्ता में चलते-चलते पूरा खइलकइ । ऊ बहुत समय के बाद वोदका पिलके हल, ओहे से तुरते ओकरा चढ़ गेलइ, हलाँकि ऊ कुल्लम एक्के गिलास पिलके हल । ओकरा गोड़ अचानक भारी लगे लगलइ, आउ ओकरा जोर से झुकनी बरे लगलइ । ऊ घर जाय लगलइ; लेकिन पित्रोव्स्की टापू तक पहुँचला पर ऊ रुक गेलइ, काहेकि ऊ पूरा थक चुकले हल, रस्ता पर से अलगे हटके झाड़ी में घुस गेलइ, घास पर पड़ गेलइ आउ पल भर में ओकरा नीन आ गेलइ ।
बेमार हालत में सपना के ई विशेषता होवऽ हइ कि एकरा में अकसर असाधारण प्रधानता, स्पष्टता आउ वास्तविकता के विलक्षण समानता दृष्टिगोचर होवऽ हइ । कभी-कभी भयानक तस्वीर बन्नऽ हइ, लेकिन एकरा में प्रस्तुतीकरण के वातावरण आउ पूरा प्रक्रिया एतना संभव लगऽ हइ, आउ विवरण एतना सूक्ष्म, अप्रत्याशित, लेकिन कला के दृष्टि से चित्र के समग्र पूर्णता के साथ सुसंगत होवऽ हइ, कि स्वप्नद्रष्टा जागरित अवस्था में ई सब के कल्पना नयँ कर सकऽ हइ, चाहे ऊ पुश्किन अथवा तुर्गेनेव [2] जइसन कलाकार काहे नयँ होवे । अइसन स्वप्न, रुग्ण स्वप्न, हमेशे दीर्घ अवधि तक स्मृति-पटल पर अंकित रहऽ हइ आउ व्यक्ति के अस्तव्यस्त आउ पहिलहीं से उत्तेजित शरीर-संरचना पर बहुत गहरा छाप छोड़ऽ हइ ।
रस्कोलनिकोव एगो भयानक सपना [3] देखलकइ । ओकरा सपना में अप्पन बचपन देखाय देलकइ, जब ऊ छोटका शहर में हलइ । देखलकइ कि ओकर उमर कोय सात साल के हइ आउ त्योहार के दिन, साँझ के अप्पन बाऊ साथे उपनगरीय क्षेत्र (देहात) में घूम रहल ह । मौसम धुंधला आउ दिन उमस वला, आउ देहात बिलकुल ओइसने, जइसन ओकर स्मृति-पटल पर हलइ - बल्कि ओकर स्मृति में ऊ चित्र बहुत जादहीं मिट चुकले हल, ओकरा अपेक्षा कहीं स्पष्ट ई सपना में देखाय देब करऽ हलइ । ई छोटका शहर बिलकुल खुला हइ, मानूँ हथेली पर होवे; चारो बगल में कोय भिसा के पेड़ (willow) नयँ; कहीं तो बहुत दूर, अकास के अन्तिम छोर (अर्थात् क्षितिज) पर, एगो छोटगर जंगल के कार लाइन देखाय दे हइ । शहर के अन्तिम किचन गार्डेन (पाकशाला उद्यान) से कुछ डेग आगे एगो कलाली, बड़गर कलाली, हइ, जे हमेशे ओकरा पर बहुत अप्रिय भावना उत्पन्न करऽ हलइ, हियाँ तक कि डरो लगऽ हलइ, जब ऊ अपन बाऊ साथे टहलते ओज्जा से गुजरऽ हलइ । हुआँ हमेशे अइसन भीड़ रहऽ हलइ, एतना शोर मचावऽ हलइ, ठहाका लगावऽ हलइ, एतना भद्दा तरह से आउ भर्राल गला से गावऽ हलइ आउ एतना अकसर झगड़ते रहऽ हलइ; कलाली के आसपास हमेशे अइसन पियक्कड़ आउ भयंकर शकल वला अवारागर्दी करते रहऽ हलइ ... ओकन्हीं से भेंट हो गेला पर ऊ अपन बाऊ से कसके चिपक जा हलइ आउ ओकर पूरा देह कँप्पे लगऽ हलइ । कलाली के पास के रस्ता, जे एगो कच्चा सड़क हलइ, हमेशे धूरी-गरदा से भरल रहऽ हलइ, आउ ओकरा पर के धूरी हमेशे एतना कार-कार । ई चक्कर मारते आगे जा हइ आउ कोय तीन सो डेग के बाद दहिना तरफ मुड़के शहर के कब्रिस्तान चल जा हइ । कब्रिस्तान के बीच में हरियर रंग के गुंबद वला एगो पत्थल के गिरजाघर हलइ, जाहाँ ऊ अपन माय-बाप के साथ साल में करीब दू तुरी प्रार्थना सभा खातिर जा हलइ, जब ओकर मम्मा (दादी) के आद में विशेष प्रार्थना के आयोजन होवऽ हलइ, जे बहुत पहिलहीं मर गेले हल, आउ जेकरा ऊ कभियो नयँ देखलके हल । ई अवसर पर ओकन्हीं अपन साथ एगो उज्जर थाली में कपड़ा से लपेटके कुत्या [4] लेके जा हलइ, आ कुत्या चीनी मिलावल रहऽ हलइ, जे चाउर आउ किशमिश के बन्नल होवऽ हलइ, जेकरा में किशमिशिया के दाबके क्रॉस के अकार देल रहऽ हलइ । ओकरा बड़ी लगाव हलइ ई गिरजाघर से, आउ ओकरा में पुरनका प्रतिमा सब (icons) से, जे अधिकतर बिन फ्रेम के हलइ, आउ बुड्ढा पादरी से, जेकर सिर हिलते रहऽ हलइ । ओकर मम्मा के कबर के पास में, जेकरा पर पत्तर लगल हलइ, एगो छोटगर कबर हलइ ओकर छोटका भाय के, जे छो महिन्ना के उमर में मर गेले हल आउ जेकरा बारे ऊ कुच्छो नयँ जानऽ हलइ, आउ कुछ आद नयँ हलइ, लेकिन ऊ सुनलके हल कि ओकर एगो छोट्टे गो भाय हलइ, आउ हर तुरी, जब ऊ कब्रिस्तान जा हलइ, त बड़ी आस्था आउ श्रद्धा से कबर पर खुद के क्रॉस करऽ हलइ, ओकरा पर झुकके ओकरा चुम्मऽ हलइ । आउ अभी ऊ सपनाब करऽ हइ - ऊ अपन बाप के साथ कब्रिस्तान के सड़क पर जा रहल ह आउ कलाली बिजुन से होके गुजर रहल ह; ऊ बाप के हाथ से पकड़ले हइ आउ डर से कलाली तरफ देख रहल ह । एगो विशेष परिस्थिति ओकर ध्यान खींच ले हइ - ई समय हुआँ मानूँ कोय उत्सव हइ, रंग-बिरंग के पोशाक पेन्हले निम्न मध्यवर्गीय लोग, किसैनी, आउ ओकन्हीं के मरद सब, आउ हर तरह के लुच्चा-लफंगा लोग । सब कोय पीयल हकइ, सब कोय गा रहले ह, आउ कलाली के ड्योढ़ी के पास एगो गाड़ी खड़ी हइ, लेकिन विचित्र गाड़ी । ई ओइसनकन बड़गर गाड़ी में से एक हलइ, जेकरा में बड़गर-बड़गर ठेला के घोड़ा जोतल जा हइ आउ जेकरा में माल, चाहे दारू के पीपा ढोवल जा हइ । ओकरा अइसन बड़गर ठेला वला घोड़वन देखे में बड़ी अच्छा लगऽ हलइ, जेकर गरदन पर बड़का-बड़का बाल, आउ मोटगर-मोटगर गोड़ रहऽ हलइ, आउ जे अराम से अपन सधल चाल में मानूँ एगो पूरा पहड़वे ढोले जा हलइ, बिन कोय तनाव के, मानूँ ओकन्हीं के बिन भार के चल्ले के अपेक्षा भार के साथ चल्ले में जादे असान बुझा हलइ । लेकिन अभी, विचित्र बात हलइ, अइसन बड़का गो गाड़ी में जोतल हलइ एगो छोटगर, मरियल, हलका लाल रंग के, किसान के घोड़ी, ओइसनकन में से एक, जेकरा ऊ अकसर देखलके हल कि कइसे कभी-कभी जरामन के लकड़ी, चाहे पोवार के भारी बोझ के पूरा जोर लगाके खिंच्चऽ हइ, खास करके तब, जब गाड़ी कादो में, चाहे लीक पर अटक जा हइ, आउ अइसन हालत में किसान लोग ओकन्हीं के एतना निर्दयता से, एतना कष्टदायक रूप से, चाबुक से पिट्टऽ हइ, कभी-कभी थुथुनमो आउ अँखियो पर, आउ ओकरा ई सब देखे पर एतना तरस, एतना तरस आवऽ हइ, कि ओकरा रोवाय छुट्टे पर हो जा हइ, आउ ओकर मइया ओकरा खिड़किया भिर से हमेशे दूर हटा ले हइ । आउ अचानक शोरगुल होवे लगऽ हइ - कलाली में से चिल्लइते, गइते, बलालाइका लेले, पीयल, जादे पीयल, बड़गर अइसनकन किसान लोग बाहर निकसऽ हइ, जे लाल आउ नीला कमीज पेन्हले आउ आर्माक (कपड़ा के बन्नल लम्मा कोट) कन्हा पर डालले हइ । "बइठऽ, सब कोय बइठ जा !" एगो चिल्ला हइ, जे अभियो नवयुवक हइ, जेकर गरदन मोटगर आउ मांसल, गाजर नियन लाल चेहरा हइ, "सबके पहुँचइबो, बइठ जइते जा !"
लेकिन तभिए ठहाका आउ आश्चर्य के उद्गार सुनाय दे हइ -
"अइसन घोड़ी आउ पहुँचइतइ !"
"अउ तूँ मिकोल्का, तोर दिमाग ठिकाने त हउ - अइसनकी घोड़िया के अइसन गाड़ी में जोतलँऽ हँ !"
"आउ, ई ललकी करीब बीस बरस के तो हइए होतइ, भाय !"
"बइठ जइते जा, सबके पहुँचइबो !" मिकोल्का फेर से चिल्ला हइ, आउ उछलके गाड़ी में पहिले जा हइ, लगाम हाथ में ले हइ आउ गाड़ी के आगू में बिलकुल सीधा खड़ा हो जा हइ ।
"कुम्मैत (लाखी, bay) अभी-अभी मतवेय के साथ गेलो", ऊ गाड़ी से चिल्लइलइ, "आ ई घोड़िया तो, भाय जी, खाली हमर दिल चीरऽ हके - लगऽ हके कि एकरा जान से मार दिअइ, बेकार में खाली ई खा हइ । हम कह रहलियो ह, बइठ जइते जा ! हम एकरा सरपट भगइबो ! सरपट जइतो !" आउ ऊ हथवा में चाबुक ले हइ, आउ खुशी से तैयारी करऽ हइ ललकी के डेंगावे के ।
"हाँ, बइठते जा !", भीड़ में ठहाका लगऽ हइ । "सुन्नऽ हो, सरपट जइतइ !"
"अरे ई दस बरस में तो, लगऽ हइ, कभी सरपट नयँ उछललइ ।"
"उछलतइ !"
"फिकिर नयँ, भाय, हरेक जन चाबुक लेके आवऽ, तैयार हो जा !"
"त चलते चलऽ ! लगा चाबुक !"
सब कोय मिकोल्का के गाड़ी में चढ़ जा हइ - ठहाका लगइते आउ मजाक करते । करीब छो अदमी चढ़लइ, आउ अभियो खाली जग्गह हकइ बइठे लगी । ओकन्हीं अपने साथ एगो मोटगर आउ गुलाबी गाल वली देहाती औरत के चढ़ा लेते जा हइ । ऊ लाल सूती कपड़ा पेन्हले हइ, सिर पर काँच के मनका से नक्काशी कइल किचका [5], गोड़ में जुत्ती पेन्हले, नट (nut) तोड़ऽ हइ आउ खिलखिला हइ । चारों तरफ के भीड़ में भी लोग हँस रहले ह, आउ वास्तव में कइसे नयँ हँसते हल - अइसन मरियल घोड़ी आउ अइसन भारी बोझ के सरपट दौड़के ढोतइ ! गाड़ी में के दू नवयुवक तुरते कोड़ा ले ले हइ, ताकि मिकोल्का के मदत कर सकइ । "चल !" के अवाज सुनाय दे हइ, घोड़िया अपन पूरा जोर लगाके तीरऽ हइ, लेकिन सरपट दौड़े के तो बाते दूर, मोसकिल से डेगे-डेगे चल पावऽ हइ, खाली ठुमक-ठुमक के गोड़ आगे करऽ हइ, कराहऽ हइ आउ तीन चाबुक के मार से देहिया सिकोड़ ले हइ, जे ओकरा पर पत्थल (ओला) नियन पड़ रहले ह । गाड़ी आउ भीड़ में हँस्सी दोगना हो जा हइ, लेकिन मिकोल्का गोसा जा हइ आउ गोस्सा में घोड़िया के आउ जल्दी-जल्दी चाबुक से मारे लगऽ हइ, सोचऽ हइ कि ऊ वास्तव में सरपट दौड़तइ ।
"जरी हमरो आवे द भइया !" भीड़ में से एगो जोश में आल नौजवान चिल्ला हइ ।
"बइठ जइते जा ! सब कोय बइठ जइते जा !" मिकोल्का चिल्ला हइ, "सबके ले चलतो । एकरा तो हम चाबुक से पीट-पीटके जान मार देबइ !" आउ ऊ चाबुक मार रहल ह, मार रहल ह, आउ क्रोधावेश में ओकरा अब समझ में नयँ आवऽ हइ कि कउची से ओकरा डेंगावूँ ।
"बाऊ, बाऊ", ऊ अपन बाप के चिल्लाके कहऽ हइ, "बाऊ, ओकन्हीं की करब करऽ हइ ? बाऊ, बेचारी घोड़िया के पिट्टब करऽ हइ !"
"चल, चल !", बाप बोलऽ हइ, "पीयल हकइ, बेवकूफ हइ, शरारत कर रहले ह - चल, ओद्धिर मत देख !" आउ ओकरा हुआँ से दूर ले जाय ल चाहऽ हइ, लेकिन ओकर हाथ से ऊ अपना के छोड़ा ले हइ, आउ खुद के बारे बिन ध्यान देले, ऊ घोड़िया तरफ दौड़के जा हइ । लेकिन बेचारी ललकी के बुरा हालत हइ । ऊ हँफ रहले ह, रुक जा हइ, फेर तीरऽ हइ, आउ गिरते-गिरते बच्चऽ हइ ।
"एतना चाबुक लगा कि मर जाय !" मिकोल्का चिल्ला हइ, "ई एकरे काबिल हइ । मार चाबुक के मारिए देबउ हम !"
"तोरा की हो गेलो ह, ईसाई हँ, कि नयँ, शैतान कहीं के !" भीड़ में से एगो बुढ़उ चिल्लाके बोलऽ हइ ।
"कहीं कोय देखलके ह, कि एतना छोटगर घोड़ी एतना बड़का गो बोझ ढोलके ह ?" दोसरा कोय बोललइ ।
"जान मार देमहीं तूँ !" तेसरा चिल्ला हइ ।
"तूँ बीच में टाँग नयँ अड़ावऽ ! ई हमर सम्पत्ति हके ! जे हमर मन होबत, ऊ करम । आउ लोग बइठते जा ! सब कोय बइठते जा ! हम चाहऽ हिअइ कि ई बिलकुल सरपट चलइ ! ..."
अचानक एक्के साथ सबके ठहाका सुनाय दे हइ आउ दोसर सब अवाज के शांत कर दे हइ - घोड़िया त्वरित प्रहार नयँ सहन कर सकलइ आउ अपन बेजान टाँग से लेताड़ी मारे लगलइ । बुढ़उ भी अपन हँस्सी नयँ रोक पइलकइ । आउ वास्तव में - अइसन मरियल घोड़ी, आ तइयो लेताड़ी मारऽ हइ !
भीड़ में से दूगो नौजवान चाबुक लेके घोड़िया तरफ ओकरा दुन्नु बगल से मारे खातिर दौड़ऽ हइ । हरेक अपन बगल तरफ दौड़के जा हइ ।
"ओकर थुथुनमा पर आउ अँखिया पर मार, अँखिया पर !" [6] मिकोल्का चिल्ला हइ ।
"जरी कोय गाना हो जाय, भाय लोग !" गाड़ी में से कोय चिल्ला हइ, आउ गाड़ी में के सब लोग ओकरा में शामिल हो जा हइ । रंगरेली वला गीत सुनाय देवे लगऽ हइ, तंबूरा झनझनाय लगऽ हइ, आउ हरेक टेक (refrain) पर सीटी बज्जऽ हइ । देहाती औरत नट तोड़ऽ हइ आउ खिलखिला हइ ।
... ऊ घोड़िया के नगीच दौड़ रहले ह, दौड़के ओकर आगू निकस जा हइ, ऊ देखऽ हइ कि कइसे लोग ओकर अँखिया पर चोट कर रहले ह, ठीक अँखिया पर ! ऊ कन रहले ह । ओकर दिल उठके गला तक आल हइ, लोर बह रहले ह । मार के एक झटका ओकर चेहरवा पर लग्गऽ हइ; ऊ एकरा नयँ अनुभव करऽ हइ, ऊ अपन हथवा के ऐंठऽ हइ, चिल्ला हइ, ऊ उजरका बाल आउ दाढ़ी वला बुढ़उ के पास तेजी से जा हइ, जे सिर हिलाब करऽ हइ आउ ई सब कुछ के निंदा करऽ हइ । एगो औरत ओकर हाथ पकड़ ले हइ आउ ओकरा दूर ले जाय ल चाहऽ हइ; लेकिन ऊ झटकके अपन हाथ छोड़ा ले हइ आउ फेर से घोड़िया दने दौड़के जा हइ । ऊ अब आखरी साँस लेब करऽ हइ, लेकिन फेर से लेताड़ी मारे लगऽ हइ ।
"अच्छऽ शैतान के बच्ची !" मिकोल्का गोस्सा से चिल्ला हइ । ऊ चाबुक फेंक दे हइ, झुक जा हइ आउ गड़िया के निच्चे से घींचते-घींचते एगो लमगर आउ मोटगर बम [7] निकासऽ हइ, ओकर अन्तिम छोर के दुन्नु हथवा से पकड़ ले हइ आउ जोर लगाके ललकी के उपरे भाँजे लगऽ हइ ।
"अरे, हड्डी-पसली तोड़ देतइ !" चारों तरफ से लोग चिल्ला हइ ।
"अरे, मार देतइ !"
"ई हम्मर सम्पत्ति हके !" मिकोल्का चिल्ला हइ आउ पूरा घुमाके बम निच्चे छोड़ दे हइ । एगो भारी चोट के अवाज सुनाय दे हइ ।
"अरे, मार ओकरा, मार ! रुक काहे ल गेलँऽ !" भीड़ से लोग चिल्ला हइ ।
आउ मिकोल्का दोसरा तुरी भँजलकइ, आउ दोसर चोट ऊ अभागी घोड़िया के समुच्चे पीठिया पर लगलइ । ओकर पिछला दुन्नु गोड़वा निच्चे धँस जा हइ, लेकिन फेर उछलके उपरे हो जा हइ आउ ऊ घिंच्चऽ हइ, आउ अपन बचल-खुचल पूरा ताकत लगाके एद्धिर-ओद्धिर घिंच्चऽ हइ, ताकि गड़िया आगे बढ़इ; लेकिन सगरो से छो चाबुक ओकरा पर पड़ऽ हइ, आउ बम फेर से उपरे उट्ठऽ हइ आउ तेसरा तुरी ओकरा पर पड़ऽ हइ, बाद में चौठा तुरी नियमित लय के साथ । मिकोल्का गोस्सा में आ जा हइ, कि ऊ एक्के चोट में ओकरा जान मार देवे में सक्षम नयँ हइ ।
"बड़ी मजबूत हकइ !" चारों तरफ से लोग चिल्ला हइ ।
"अब ऊ पक्का पड़ जइतइ, भाय लोग, अइकी ओकर अन्त !" भीड़ में से एगो उत्साही चिल्ला हइ ।
"अरे देखऽ हँ की, एगो कुल्हाड़ी लाव ! ओकरा से एक्के तुरी में खतम कर दे !" तेसरा चिल्ला हइ ।
"ए, तोरा मच्छर खाव ! किनारे हट !" मिकोल्का उग्र होके चिल्ला हइ, बम फेंक दे हइ, फेर से गड़िया में झुक जा हइ घींचते-घींचते लोहा के एगो सब्बल (crowbar) निकासऽ हइ ।
"सावधान !" ऊ चिल्ला हइ आउ अपन पूरा ताकत लगाके एकरा घुमाके ऊ बेचारी घोड़िया पर बजाड़के स्तंभित कर दे हइ । चोट सीधे पड़लइ; घोड़िया लड़खड़इलइ, बइठ गेलइ, घिंच्चे के कोशिश कइलकइ, लेकिन सब्बल फेर से पूरा घुमावल ओकर पीठिया पर पड़ऽ हइ, आउ ऊ जमीन पर गिर जा हइ, मानूँ ओकर चारो गोड़ एक्के तुरी काट देल गेल होवे ।
"खतम कर दे !" मिकोल्का चिल्ला हइ, आउ मानूँ अपन आपा खोके, ऊ गाड़ी पर से निच्चे कुदक गेलइ । निसा में धुत्त कुछ नौजवान के, जे कुछ मिललइ, धर ले हइ - चाबुक, डंटा, बम, आउ अन्तिम साँस ले रहल घोड़िया भिर दौड़के जा हइ । मिकोल्का ओकर बगल में खड़ी हइ आउ सब्बल से गोस्सा में ओकर पीठिया पर डेंगावे लगऽ हइ । घोड़िया अपन थुथुना आगे तानऽ हइ, गहरा साँस ले हइ आउ प्राण त्याग दे हइ ।
"समाप्त कर देलकइ !" भीड़ में लोग चिल्लइलइ ।
"आउ सरपट काहे नयँ चललइ !"
"ई हम्मर सम्पत्ति हके !" मिकोल्का चिल्ला हइ, हाथ में सब्बल लेले हइ आउ आँख में खून उतरल हइ । ऊ खड़ी हकइ, मानूँ ओकरा ई बात के दुख हइ कि आउ कोय नयँ हइ जेकरा ऊ पीट सकइ ।
"ई बात बिलकुल सच हकउ, जान ले, कि तूँ क्रिश्चियन नयँ हकँऽ !" भीड़ से कइएक लोग चिल्ला हइ ।
लेकिन बेचारा लड़का के अपना बारे कुछ खबर नयँ हइ । ऊ चीखते आउ भीड़ के चीरते ललकी तरफ जा हइ, आउ मुर्दा लहू-लुहान थुथुना के पकड़के चुम्मऽ हइ, ओकर आँख के चुम्मऽ हइ, ठोर के चुम्मऽ हइ ... बाद में अचानक ऊ उछलके खड़ी हो जा हइ आउ आवेश में अपन मुक्का बान्हके मिकोल्का तरफ टूट पड़ऽ हइ । ओहे पल ओकर बाप, जे बहुत देरी से ओकर पीछा कइले दौड़ल आब करऽ हलइ, आखिर ओकरा धर ले हइ आउ भीड़ से बाहर ले जा हइ ।
"चल ! चल !" ऊ ओकरा कहऽ हइ, "घर चल !"
"बाऊ ! काहे लगी ओकन्हीं ... बेचारी घोड़िया के .... मार देलकइ !" ऊ सिसकऽ हइ, लेकिन ऊ साँस नयँ ले पावऽ हइ, आउ शब्द ओकर संकीर्ण होल छाती से चीख के रूप में फूट रहले ह ।
"पीयल लोग हइ, शरारत करऽ हइ, हमन्हीं के की लेना-देना, चल !" बाप बोलऽ हइ । ऊ हथवा से अपन बाऊ के देहिया लपेट ले हइ, लेकिन ओकर छाती चोक होल हइ, चोक होल हइ । ऊ साँस लेवे ल चाहऽ हइ, चिल्लाय ल चाहऽ हइ, आउ जग जा हइ ।
ऊ हँफते जगलइ, पसेना से तर-बतर, केश पसेना से भिंग्गल, आउ भय से उठ के बइठलइ ।
"भगमान के किरपा, ई खाली सपना हले !" ऊ बोललइ, एगो पेड़ के निच्चे बइठते आउ तेजी से साँस घींचते । "लेकिन ई की हइ ? कहीं हमरा बोखार तो नयँ चढ़ रहल ह ? कइसन घिनौना सपना !"
ओकर समुच्चे देह जइसे टूट गेले हल; ओकर आत्मा में अशांति आउ अन्हेरा हलइ । ऊ अपन केहुनी के टेहुना पर रख लेलकइ आउ दुन्नु हाथ पर अपन सिर के टिका देलकइ ।
"हे भगमान !" ऊ चिल्लइलइ, "की अइसन हो सकऽ हइ कि, की अइसन हो सकऽ हइ कि वास्तव में हम कुल्हाड़ी लेबइ, मथवा पर मारबइ, ओकर खोपड़ी फोड़ देबइ ... चिपचिपा गरम खून पर सरकबइ, ताला तोड़बइ, चोरी करबइ आउ थरथर कँपबइ; छिप जइबइ, पूरा खून से तर-बतर ... कुल्हाड़ी के साथ ... हे भगमान, की अइसन हो सकऽ हइ ?
ई कहते ऊ पत्ता नियन कँपब करऽ हलइ ।
"लेकिन हमरा की हो गेल ह !" ऊ सोचना जारी रखलकइ, फेर से सीधा होते आउ मानूँ गहरा अचरज में आके, "वास्तव में हम जानऽ हलूँ कि ई हम बरदास नयँ कर पाम, त फेर अभी तक खुद के काहे लगी सता रहलूँ हल ? कल्हींयों, कल्हे, जब हम करे गेलूँ हल ई ... अजमाइश, त हम कल्हींएँ बिलकुल समझ गेलूँ हल कि ई हम बरदास नयँ कर सकम ... त फेर हम काहे लगी अब ? काहे लगी हम अभियो तक दुविधा में पड़ल हलूँ ? अइकी कल्हींएँ ज़ीना पर से उतरते घड़ी, हम खुद्दे बोललूँ हल कि ई कमीनापन हइ, पाप हइ, नीचता हइ, नीचता ... खाली ई विचार से हमरा वास्तव में घिन आवऽ हले आउ हम भयभीत हो गेलूँ हल ..."
"नयँ, हम नयँ बरदास कर पाम, नयँ बरदास कर सकम ! मानियो लेल जाय, मानियो लेल जाय कि ई सब हिसाब में कोय शंका नयँ हइ, ई सब कुछ जे ई महिन्ने पक्का कइल जा चुकले ह, ऊ दिन के तरह साफ हइ, गणित के समान सच हइ । हे भगमान ! हम कइसूँ साहस नयँ कर पाम ! हमरा से बरदास नयँ होत, नयँ बरदास होत ! ... काहे लगी, काहे लगी अभियो तक ..."
ऊ उठके खड़ी हो गेलइ, अचरज से चारो बगली देखलकइ, मानूँ एहो बात के अचरज करते कि कइसे ऊ हियाँ पहुँच गेलइ, आउ ते॰ पुल तरफ रवाना हो गेलइ । ओकर चेहरा पीयर पड़ गेले हल, अँखिया में जलन हो रहले हल, ओकर सब्भे अंग में थकावट आल हलइ, लेकिन अचानक ओकरा जइसे राहत महसूस होलइ । ऊ अनुभव कइलकइ कि अपना पर से ई बड़का भार उतार फेंकलक हल, जे ओकरा लम्बे समय से दबाव डालले हलइ, आउ अचानक ओकर आत्मा के चैन आउ शांति मिललइ । "हे भगमान !" ऊ प्रार्थना कइलकइ, "हमरा हमर रस्ता देखावऽ, आउ हम ई मनहूस से नाता तोड़ लेम ... अपन सपना से !"
पुल पार करते बखत, ऊ चुपचाप आउ शांति से नेवा नद्दी तरफ, चमकते लाल सूरज के चमकीला सूर्यास्त तरफ एकटक देख रहले हल । अपन कमजोरी के बावजूद, ऊ थकावट महसूस नयँ कर रहले हल । ई मानूँ ओकर दिल में एगो फोड़ा हलइ, जे पूरे महिन्ने पक रहले हल, आउ अचानक फूट गेले हल । अजादी, अजादी ! अब ऊ अजाद हलइ ई सब मनोहरता से, जादू-टोना से, सम्मोहन से, माया से !
बाद में, जब ऊ ई समय के आद करऽ हलइ, आउ ऊ सब कुछ के, जे ओकरा साथ ऊ समय के दौरान घटले हल, एक-एक मिनट के, एक-एक बात के, एक-एक वैशिष्ट्य के, त ओकरा हमेशे अंधविश्वास के हद तक एक परिस्थिति असर डालऽ हलइ, हलाँकि वास्तव में ऊ बहुत असाधारण नयँ होवऽ हलइ, लेकिन जे हमेशे ओकरा बाद में भाग्य के कोय पूर्वनिर्णय जइसे प्रतीत होवऽ हलइ । अर्थात् - ओकरा कइसूँ ई समझ में नयँ अइलइ आउ न खुद के समझा सकलइ, कि थक्कल-माँदल होलो पर ऊ काहे पुआल-मंडी से होके घर लौटऽ हलइ, जाहाँ ओकरा जाय के बिलकुल जरूरत नयँ हलइ, जबकि सबसे छोटगर आउ सीधगर रस्ता से घर वापिस आना ओकरा लगी जादे फायदेमंद होते हल । चक्कर वला रस्ता हलाँकि लमगर नयँ हलइ, लेकिन ई स्पष्ट आउ बिलकुल अनावश्यक हलइ । निस्सन्देह, दसो तुरी ओकरा घर वापिस आवे पड़ले हल, ई बिन आद रखले कि कउन-कउन गल्ली से होके ऊ गुजरल हल । लेकिन काहे, ऊ हमेशे पुच्छऽ हलइ, कि आखिर काहे ओकरा लगी एतना महत्त्वपूर्ण, एतना निर्णायक आउ साथे-साथ उँचगर दर्जा के आकस्मिक भेंट पुआल-मंडी में (जाहाँ जाय के कोय जरूरतो नयँ हलइ) ठीक ओहे घड़ी, ओकर जिनगी में ठीक ओहे पल, होले हल, जब ओकर मनोदशा आउ ओकर परिस्थिति बिलकुल अइसन हलइ कि जेकरा में ऊ भेंट ओकर समुच्चे भाग्य पर सबसे निर्णायक आउ सबसे अन्तिम प्रभाव डाल पइलकइ । मानूँ एहे खातिर ओकर घात में लगल हलइ !
जब ऊ पुआल-मंडी से होके गुजरलइ, तब लगभग नो बजले हल । सब्भे बेपारी - चाहे टेबुल आउ ट्रे से संबंधित रहे, चाहे छोटगर आउ बड़गर दुकान के रहे, अपन-अपन दुकान बन कर रहले हल, या अपन कारोबारी समान के हटा आउ पैक कर रहले हल, आउ घर जाब करऽ हलइ, जइसे कि ओकन्हीं के गाहक सब । निचला मंजिल पर के ढाबा के पास, पुआल-मंडी के घरवन के गंदा-संदा आउ बदबूदार अहाता में, आउ विशेष करके कलाली बिजुन, कइएक तरह के आउ हर प्रकार के धंधा करे वला आउ फट्टल-चिट्टल कपड़ा पेन्हले लोग जामा हो रहले हल । रस्कोलनिकोव खास करके ई सब जग्गह पसीन करऽ हलइ, आउ ओहे तरह, मुख्य सड़क के लगले बगल वला छोटगर सड़क चाहे गल्ली सब के, जब बिना कोय खास उद्देश्य के ऊ सड़क पर बाहर आवऽ हलइ । हियाँ पर ओकर फट्टल-चिट्टल पोशाक केकरो तिरस्कार भरल दृष्टि नयँ आकृष्ट करऽ हलइ, आउ कइसनो कपड़ा पेन्हके एन्ने-ओन्ने घुम्मल जा सकऽ हलइ, केकरो खराब नयँ लगऽ हलइ । खास के॰ गल्ली के नुक्कड़ पे एगो फेरीवाला आउ एगो देहाती औरत, ओकर घरवली, मिलके दू टेबुल से अपन समान बेच रहले हल - धागा, रिब्बन, सिर के सूती स्कार्फ (शिरस्त्राण), आदि । ओकन्हिंयों घर जाय लगी उठते गेलइ, लेकिन एगो परिचित औरत के आ गेला से बातचीत करे लगलइ । ई परिचित औरत हलइ लिज़ावेता इवानोव्ना, चाहे खाली, जइसन कि सब कोय ओकरा पुकारऽ हलइ, लिज़ावेता, छोटकी बहिन ओहे बुढ़िया अल्योना इवानोव्ना के, जे कॉलेजिएट रजिस्ट्रार [8] के विधवा आउ गिरवी रक्खे के धंधा करेवली हलइ, आउ जेकरा पास कल्हे रस्कोलनिकोव गेले हल, अपन घड़िया गिरवी रक्खे लगी आउ अपन अजमाइश (trial) करे लगी ... ऊ बहुत पहिलहीं से लिज़ावेता के बारे सब कुछ जानऽ हलइ, आउ ओहो एकरा बारे थोड़ा-बहुत जानऽ हलइ । ऊ एगो उँचगर, बेडौल, डरपोक आउ नम्र, लगभग मूर्ख, पैंतीस बरस के औरत हलइ, आउ अपन बहिन के पूर्ण रूप से दासी हलइ, ओकर अधीन दिन-रात काम करऽ हलइ, ओकरा सामने थर-थर काँपऽ हलइ आउ ओकरा से मारो खा हलइ । ऊ एगो पोटरी लेले फेरीवाला आउ औरतिया के सामने सोच मुद्रा में खड़ी हलइ आउ ध्यान से ओकन्हीं के बात सुन रहले हल । ओकन्हीं विशेष जोश के साथ ओकरा कोय बात समझा रहले हल । जब रस्कोलनिकोव अचानक ओकरा देखलकइ, त एक प्रकार के विचित्र संवेदना, बड़गर अचरज जइसन, ओकरा अनुभव होलइ, हलाँकि ई भेंट में अचरज जइसन कोय बात नयँ हलइ ।
"तूँ खुद्दे फैसला कर ल लिज़ावेता इवानोव्ना", फेरीवाला जोरगर अवाज में बोललइ । "बिहान छो आउ सात के बीच आ जा । ओकन्हिंयों अइते जइथुन ।"
"बिहान ?" लिज़ावेता धीरे-धीरे आउ सोचते-सोचते कहलकइ, मानूँ ऊ फैसला नयँ कर पइलके हल ।
"अरे, देखऽ, तोहरा अल्योना इवानोव्ना केतना डेराऽ देलथुन हँ !" फेरीवाला के घरवली बड़बड़इलइ । ऊ एगो फुरतीली आउ तेज औरत हलइ । "तूँ तो बिलकुल छोट्टे गो बुतरू लगऽ ह । आउ तोहर बहिनी तो सगी नयँ हथुन, बल्कि सतेली, आ देखऽ, जइसे मन होवऽ हइ, ओइसे तोरा साथ वेवहार करऽ हथुन ।"
"आउ हाँ, ई तुरी अल्योना इवानोव्ना के कुछ नयँ बतइहऽ जी", पति बीच में टोकते बोललइ, "ई हमर सलाह हको जी, आउ हमन्हीं हीं बिना पुछले-मातले आवऽ । ई काम नफा वला हको जी । बाद में तोहर बहिनियों समझ जइथुन ।"
"त हमरा आवे के चाही ?"
"छो आउ सात के बीच, बिहान; आउ ओकन्हिंयों रहथुन जी; खुद्दे फैसला कर लीहऽ जी ।"
"आउ चइयो होतइ", घरवली आगे बोललइ ।
"ठीक हको, अइबो", लिज़ावेता जवाब देलकइ, अभियो लगातार सोचते; आउ धीरे-धीरे ऊ जगह से जाय लगलइ ।
रस्कोलनिकोव ठीक अभी-अभी हुआँ से गुजरलइ आउ आगे कुछ नयँ सुन पइलकइ । ऊ धीरे-धीरे जाब करऽ हलइ, सबके नजर बचाके, अइसन प्रयास करते कि मुँह से कोय शब्द नयँ निकसे । शुरुआत के ओकर अचरज धीरे-धीरे बदलके वीभत्स होते चल गेल गेलइ, मानूँ ओकर रीढ़ से होके शीतलहर दौड़ रहले हल । ओकरा मालूम पड़लइ, ओकरा अचानक, अकस्मात् आउ बिलकुल अप्रत्याशित रूप से मालूम पड़लइ, कि बिहान, साँझ के ठीक सात बजे, लिज़ावेता, बुढ़िया के बहिन आउ एकमात्र सहवासिनी (साथ रहेवली), घर पर नयँ रहतइ, आउ जाहिर हइ कि बुढ़िया, ठीक सात बजे साँझ के, बिलकुल अकेल्ले रहतइ ।
ओकर डेरा अब कुच्छे डेग के दूरी पर हलइ । ऊ अन्दर अइसे घुसलइ, जइसे ओकरा मौत के सजा मिलले ह । ऊ कुच्छो के बारे नयँ सोच रहले हल आउ सोचे के ओकरा में बिलकुल शक्ति नयँ रह गेले हल; लेकिन रोम-रोम में अचानक अनुभव कइलकइ, कि ओकरा पास सोचे के अजादी रहिए नयँ गेले हल, आउ न इच्छा-शक्ति, आउ सब कुछ अचानक आउ आखिरी फैसला कर लेल गेले हल ।
Posted by नारायण प्रसाद at 5:28 PM No comments: Links to this post
Labels: अनूदित साहित्य, उपन्यास
Tuesday, November 25, 2014
79. मगही पत्रिका के रजत जयंती समारोह - कुछ यादगार फोटो (23-11-2014)
(सभी फोटो फेसबुक से)
1. पर्वती पहाड़ी पर पत्रिका के रजत जयंती समारोह
2. (i) मगही पत्रिका के पचीसमा अंक के लोकार्पण
(ii) मगही पत्रिका के पचीसमा अंक के लोकार्पण
2. (i) मगही पत्रिका के पचीसमा अंक के लोकार्पण
(ii) मगही पत्रिका के पचीसमा अंक के लोकार्पण
3. दाएँ से विशिष्ट अतिथि राम रतन प्रसाद सिंह रत्नाकर, मुख्य अतिथि भन्ते यू. पन्यालिंकारा, "मगही पत्रिका" के संपादक धनंजय श्रोत्रिय, राजेश मंझवेकर, मिथिलेश कुमार सिन्हा व डॉ.अशोक प्रियदर्शी
7. पार्वती पहाड़ के दृश्य-3
विरासत दुनिया - एलबम
Posted by नारायण प्रसाद at 8:13 AM No comments: Links to this post
Labels: समाचार
Subscribe to: Posts (Atom)